
1. Uvod - politika kao društveni odnos 


ž 


Društvena sredina (zajednica) postavlja uvjete (pogodne ili 
nepogodne) za ostvarenje naših interesa i ciljeva . Upravo ti uvjeti 
društvene zajednice prema kojima ravnamo svoje djelovanje rezultat su 
politike. 


Zbog brojnosti različitih interesa i ciljeva pojedinaca nužno je uspostaviti 
opće uvjete života, koji su utemeljeni na trajnim i provedivim normama 
ponašanja i djelovanja u društvu. 


Kad ne bi bilo pravila društvenog djelovanja, kad ne bismo imali 
zajedničkog društvenog cilja i kad ne bismo bili sigurni u neka svoja 
prava, bili bismo u stalnom strahu i mogućem sukobu “svi protiv svih", a 
napredak čovječanstva bio bi zaustavljen u brojnim sukobima pojedinaca. 


Politika se iskazuje u općenito društveno prihvaćenim pravilima 
ljudskog ponašanja u široj društvenoj zajednici - državi. Ona 
nastaje kao posljedica iskazanih društvenih interesa i ciljeva i 
formira se na temelju ukupnih društvenih mogućnosti za 
ostvarenje tih ciljeva. 


Nositelji političke vlasti u državi upravljaju drušvenim životom tako da 
se osiguraju mogućnosti za ostvarenje što većeg broja državnih interesa i 
ciljeva. U tom smislu nositeljima političke vlasti u državi stoje na 
raspolaganju brojna sredstva politike, kojima mogu vladati- navesti sve 
građane države da prihvate određeni model ponašanja jer se kroz njega 
ostvaruju najbolji uvjeti društvenog života za ispunjenje ciljeva državne 
politike. 


Politika je svjesno djelovanje u društvenoj zajednici kojim se 
izbjegavaju međusobni sukobi pojedinaca, kojim se svi oni usmjeravaju na 
prihvaćanje zajedničkih interesa i ciljeva unutar kojih će ostvarivati sve 
svoje pojedinačne interese i ciljeve. Zato kažemo da je političko 
djelovanje usmjereno na ostvarenje općih interesa i ciljeva u 
državi. 

Politikom se dakle ostvaruju temeljni interesi i ciljevi i pojedinaca i 
društva tako da se osiguraju najpogodniji mogući uvjeti za ostvarenje 
brojnih ciljeva ljudskog postojanja. 


Na temelju uvjeta koje nam stvara politika svi mi postavljamo svoje 
životne ciljeve, biramo sredstva kojima ćemo ih ostvariti i očekujemo 
određeni položaj u svojoj društvenoj zajednici. 


S obzirom na širinu i sadržaj razlikujemo: 

- opću politiku - sveukupna politička događanja na nekom području; 
podjela politike s obzirom na područje koje obuhvaća, npr. lokalna politika, 
državna politika, međunarodna politika. 

- posebnu politiku - pojedini segmenti općih politika; podjela politike s 
obzirom na predmet kojim se bavi npr. kulturna politika, gospodarska, 
vanjska, socijalna, prosvjetna, itd. 


Politologija ili politička znanost je samostalna znanost o politici, razvila 
se iz filozofije politike. 


2. Određenje pojma politike 


Određenje pojma politika vraća nas u kolijevku europske civilizacije - 
u staru Grčku - koja je svojim civilizacijskim i kulturnim dometima 
utemeljila brojne europske početke. 


Riječ politika ( politeikos = građanski, javni, državni ) rabljena je u 
staroj Grčkoj kao pojam kojim se određuju poslovi zajedničkog 
društvenog interesa, poslovi upravljanja državom (koja se u staroj 
Grčkoj također naziva politea). 


grč. polis = grad država 


Grci su pojmom politika označavali vještinu ili umjeće djelovanja u 
zajednici kojim se nastoji urediti zajednički život radi ostvarenja 
zajedničkog dobra; također poslove vezane uz polis. 


Politika je djelatnost uređivanja i upravljanja onim poslovima koji 
predstavljaju zajednički interes velikog broja ljudi. 


Pojam politike najčešće vezujemo uz: 


- državničke poslove i upravljanje, 

- sve mjere usmjerene na obranu interesa neke društvene grupe 
ili na stvaranje pogodnih uvjeta za osvajanje vlasti u državi, 

- određeni smjer i metode rada države , stranke, ustanove ili 
pojedine osobe, 

- preneseno značenje - lukavost, prepredenost ili proračunatost. 


Danas, politika predstavlja skup znanja i vještina koje se primjenjuju 
na različitim razinama društvenog života kako bi se ostvarili brojni 
interesi i ciljevi zajedničkog = života ljudi. Suvremeno razumijevanje 
politike i njezino značenje odnosi se na nastojanje oko zajednice, 
nastojanje da se uredi zajednički život ljudi. To znači usklađivanje 
pojedinačnih interesa i oblikovanje zajedničkog interesa. 


Politika je višeznačan pojam, a u različitim teorijama vezuje se uz: 


1. Razumno djelovanje koje teži uređenju zajednice ili nekom od 
njezinih elemenata ( crkva , obitelj ....) 
2. Politika je djelovanje koje se odnosi na mogućnost da se 


volja političkog subjekta nametne bez obzira na 
otpor koji pružaju drugi ( MOC ). Politika je borba za 
vlast. 


3. Politika se vezuje uz institucije ili ustanove koje 
omogućuju pravilnost političkog djelovanja i koje postoje 
iznad pojedinca i postupaju po pravilima (parlament, 
vlada, zakoni, sudovi...) 

4. Politika se vezuje uz državu kao ključnu instituciju 
modernog političkog života kojom se na nekom prostoru 
organizira i ustanovljava vlast. 

5. Politika se vezuje uz mogućnost oblikovanja i javnog 
zastupanja različitih interesa i potrebu članova zajednice 
da se opredijele za različite vrste političkog ponašanja 
(članstvo u stranci, simpatizeri...) 

6. Politika se vezuje za svjesno stvaranje povijesti i uređenje 
odnosa među ljuduma , ali i ljudi s okolinom. Kroz sve 
promjene tijekom povijesti osnovni problem politike ostaje 
razumno djelovanje koje je usmjereno na zajednički život ljudi. 


Dakle, politika radi s ljudima i nastaje djelovanjem ljudi koji djeluju 
unutar nekog poretka kako bi poboljšali neku zajednicu, preuredili 
je, podržali ili ukinuli. 


S obzirom na opseg političkog djelovanja razlikujemo unutarnju i 
vanjsku politiku. 


Unutarnja politika provodi se na prostoru određene države , a 
ostvaruje se djelovanjem politike na svim područjima ljudskog 
života, npr. prosvjetna politika , socijalna politika itd. S obzirom na 
sadržaj političkog djelovanja razlikujemo brojne vrste politika koje se 
očituju u svim područjima ljudskog života: 


u gospodarstvu - gospodarska politika 
u kulturi - kulturna politika 

u zdravstvu - zdravstvena politika 

u školstvu - prosvjetna politika 

u poljoprivredi - agrarna politika itd. 


Nositelji političke vlasti raspolažu sredstvima političke moći kojima 
utječu na društvena kretanja. Oni na taj način provode određenu politiku. 
Gospodarska politika u nekoj državi očituje se u zakonodavstvu, u 
državnim porezima, carinama, cijenama, gospodarskim subvencijama i 
brojnim drugim mjerama koje poduzimaju nositelji te politike kako bi 
ostvarili svoje političke ciljeve. Djelovanje politike prepoznatljivo je u svim 
područjima ljudskog života. Uspješnost određene politike očituje se u 
razini općeg zadovoljstva u društvu, koje se iskazuje kao slaganje građana 
s političkim djelovanjem nositelja političke vlasti. 


Vanjska politika odnosi se na djelovanje države u zajednici s 
ostalim državama i međunarodnim organizacijama . Rezultat 
ukupnog djelovanja vanjskih politika svih država su međunarodni 
politički odnosi, koji na globalnom planu predstavljaju uvjete života 
čovjeka i čovječanstva. Bit vanjske politike određena je brojnim svrhama 
zbog kojih međunarodni subjekti komuniciraju sa svojim okruženjem. 


Brojni gospodarski, kulturni i vojni ciljevi svake države određuju 
njezinu vanjsku politiku u smislu njezinog nacionalnog interesa. 


Kad se govori o vezi unutrašnje i vanjske politike, u smislu njihove 
međusobne povezanosti i međuzavisnosti (vanjska politika je produžena 
ruka unutrašnje politike), nužno je razumjeti strukturne osobitosti svake 

države, razinu moći u kontekstu unutrašnje stabilnosti i uloge koju 
pojedina država ima u međunarodnoj zajednici. 

Unutrašnja stabilnost i ravnoteža društvenih interesa u državi djelovat će 
na međunarodnu zajednicu kao činitelj mira i stabilnosti na prostoru 
njezina utjecaja, dok će unutarnja nestabilnost pokazivati tendenciju 
širenja na širi međunarodni prostor. 


U interesima međunarodne zajednice uvijek se pokazuju opći interesi 
( oni koji su prihvatljivi najvećem broju država svijeta ) i interesi onih 
država koje imaju najveći utjecaj na svjetska politička zbivanja (“svjetske 
sile“). 


Odnos politike i morala - povijesni razvoj pojma 


- Antika 
Od Platona nadalje u grčkoj filozofsko-političkoj misli prevladava 
ideja da su moral i politika nerazdvojni. Moralna politika je 
jedina politika u pravom smislu riječi. Kategorija općeg dobra 
postaje centralni kriterij razlikovanja političkih poredaka. 
Politika je područje slobode, jednakosti i vrline, a odnosila se na 
građane (isključeni su robovi, žene i stranci), pa se izvodila iz 
pojmova građanstvo i građanin (grč. polites) 

- Srednji vijek 
I dalje se politika shvaća kao ostvarenje moralnih načela. Jedina 
ispravna politika je ona koja slijedi Božje zapovjedi. 

- Novi vijek 
Realniji pogled na politiku počinje s N. Machiavelliem, kojeg se 
smatra utemeljiteljam filozofije politike i politologije novog 
vijeka. Politika se odvaja od etike i morala, te se shvaća kao 
vještina vladanja, a ne sredstvo za ostvarivanje moralno 
opravdanih ciljeva. 
Politika se odnosi na državu u kojoj se počinje vladati putem 
vlasti i državnih institucija. Vladar mora znati vještinu vladanja i 
kada je moguće mora koristiti političku vrlinu, a kada to nije 
dovoljno može koristiti moć i silu kako bi očuvao državu. 
Međutim, ne mora znati da ne može opstati bez svojih podanika 
(građana). 
Makijavelizam - danas označava političku i društvenu praksu 
koja se služi intrigama, manipuliranjem i drugim prljavim 
sredstvima da bi osvojila ili zadržala vlast.(predstavlja 
djelomično izvrtanje Machiavellijevih ideja) 
Od 18. i 19. st. Političko djelovanje postaje sve složenije, odvija 
se preko političkih stranaka i predstavničkih tijela (parlamenata) 
koji prenose političku volju naroda na državu. 

- Suvremeno doba 
Osim države, političkih stranaka i predstavničkih tijela, politika 
se sad odnosi i na područje civilnog (građanskog društva) - 
nevladine organizacije, udruge, sindikate, medije i građanske 
inicijative koje djeluju u javnosti. 
Civilno društvo i njegova udruženja treba shvaćati kao 
ispravljanje i kontrolu državne vlasti. 


3. Moć i vlast 


Zajednička obilježja svih političkih poredaka odnose se na činjenicu 
postojanja društvene moći iz koje proizlazi i politička vlast na temelju 
koje se organizira politički poredak svake države. (politički poredak = 
državno uređenje, režim) 


Moć je mogućnost nametanja svoje volje (jednoga ili grupe) 
drugima, unatoč otporu.(Max Weber) 
Moć je vjerojatnost da se unutar nekog društvenog odnosa provede 
vlastita volja unatoč potencijalnom otporu, a bez obzira na čemu se ta 
vjerojatnost zasniva - ne mora to biti fizička sila, isto je bitna i politička 
moć, ekonomska moć, ideološka moć. 
Znači, ona podrazumijeva mogućnost prisile, što ne znači da se ona mora 
primijeniti. 
Moć je najčešće samo vjerojatnost, prijetnja, mogućnost, nije nužno 
njezino izražavanje. 
Nekada je moć bila shvaćana pozitivno, polazeći od svemoći Boga, 
međutim kad se počinje dovoditi u pitanje Bog i na moć se počinje 
drugačije gledati. Moć sama po sebi nije nešto negativno, niti nešto 
pozitivno. 
Hobbes je prepoznao primarnost svih čovjekovih težnji u nastojanjima oko 
moći. On je primijetio da čovjeku vlastita težnja za moć ostaje tako 
strastvena i snažna da ne može biti zadržana u granicama kako od strane 
religije tako ni od strane uma, nego tek samo još većom moći, državom. 


Vlast je institucionalno utvrđena moć. 
Max Weber je utvrdio da su za tranformaciju moći u vlast odlučujuća dva 
čimbenika: legitimnost i organiziranost. 

Vlast je vjerojatnost da će se neka skupina ljudi pokoriti nekoj 
naredbi ili svim naredbama koje dolaze iz određenog izvora. Razlika 
između moći i vlasti jest u tome što vlast pretpostavlja barem najmanju 
mjeru dobrovoljnog pokoravanja , a moć podrazumijeva prisilu. Drugim 
riječima , oni koji se podređuju nekoj vlasti moraju u tome nalaziti 
makar i najmanji vlastiti interes. Svaka vlast teži svom učvršćivanju i 
kontinuitetu, tj. nekoj vrsti stalnosti i stabilnosti. Da bi to postigla, mora 
uspostaviti vlastitu legitimnost, a to znači uvjerenje većine članova 
društva da je ta vlast valjana i opravdana. 


Razlika između država zapravo je razlika između poredaka koji su u tim 
državama na snazi. Svaki poredak je određen:  -1. izvorom svoje 
legitimnosti, 

2. odnosom između zakonodavne, 
izvršne i sudske 

vlasti i 

3. procedurom kojom se biraju tj. 

imenuju i opozivaju 


vršitelji vlasti. 


Legitimnost vlasti je osnova razlikovanja među političkim 
porecima, a ona podrazumijeva da pojedinci prihvaćaju poredak i 
djeluju u skladu s njim ne samo iz navike ili običaja, iz 
individualnog interesa ili straha od represije nego na temelju 
uvjerenja u njegovu valjanost i opravdanost. 

Danas legitimnost ne znači samo opravdanost nekog poretka , nego i 
njegovu zakonitost, tj. da je zasnovan na zakonu. 


Pojmovi legitimnosti i legitimiranja nastali su u evropskoj političkoj 
tradiciji u kojoj su osobito značajne dvije postavke: ideja političke 
zajednice kao zajednice slobodnih građana, te 

razdvojenost političke (svjetovne) i vjerske vlasti. 
To se bitno razlikuje od despotske tradicije velikih carstava Azije. 
Suprotnost legitimnoj vlasti je uzurpatorska vlast ili tiranija (ilegitimni 
oblici vlasti). 


Legitimnost je osnova na kojoj neka vlast temelji svoje pravo da 
očekuje pokoravanje ostalih. Svaka vlast koja je dovoljno trajna , de facto 
je legitimna vlast, tj. ima razrađen sustav za opravdanje svog postojanja. 


Na temelju vrste legitimnosti na koju se neka vlast poziva, Max Weber 
razlikuje tri tipa vlasti: 

1. Racionalna vlast temelji svoju legitimnost na unaprijed određenim 
normama ponašanja, zakonskim aktima i procedurama te formaliziranom 
pravu pojedinaca koji su na pozicijama vlasti. Legitimnost najčešće izvire 
iz ideje nacije ili klase. Većina današnjih poredaka temelji se na ovom 
obliku legitimne vlasti. Građani se pokoravaju zakonu, a ne vladaru kao 
osobi. 


2. Tradicionalna vlast temelji svoju legitimnost na općem prihvaćanju 
tradicije, odnosno vjerovanju da je postojeća tradicija sveta i nepovrediva, 
te da oni koji su u skladu s tom tradicijom oduvijek posjedovali vlast imaju 
na nju i pravo (nasljedna prava i nasljeđivanje vlasti). Upravni aparat čine 
rođaci i podanici. To su tradicionalne apsolutističke monarhije. Podanici 
su poslušni vladaru, više nego zakonima. 


3. Karizmatska vlast temelji svoju legitimnost na vjerovanju u posebnu 
“svetost", heroizam ili primjerenost značaja određene osobe i nupitnost 
normi ili poretka što ga je ona uspostavila. Vjeruje se da karizmatska 
ličnost (vođa) posjeduje nadljudske ili barem posve izuzetne moći i 
osobine. Vođa donosi promjenu. Sljedbenici su bezrezervno podložni 
vođi i njegovim moćima. Nestabilni oblik vlasti, jer se karizma treba 
stalno potvrđivati (promjenama, uspjesima, osvajanjima, napretkom..), a 
ako karizmatičnost nestane vođa može biti svrgnut ili prijeći u ilegitimni 
oblik vlasti (ako izgubi legitimnost) ili može prijeći u tradicionalni ili 
racionalni oblik vlasti. 


Legitimnost ne podrazumijeva samo valjanost procedure dodjele 
vladalačkog mandata (izborom ili nasljeđivanjem) nego i niz drugih 
obilježja: usmjerenost na opće dobro, humanost i obzirnost u postupanju s 
potčinjenima, pravednost i sl. Niz autora smatra da protiv nelegitimne 

vlasti građani imaju pravo na otpor i pobunu (tzv. građanska 


neposlušnost). 


Neki razlozi zbog kojih neka vlast zadobiva legitimitet su: 
- dugotrajnost - jer se na sličan način vlada dugo vremena 


- dobro upravljanje - jer rast standarda i kvaliteta života povećava 


zadovoljstvo ljudi 


- ustroj vlasti - jer u tijelima vlasti sjede oni koje su ljudi izabrali 


(demokratska vlast) 


- korištenje nacionalnih simbola - ona koja ostvaruje težnje odrđene 


nacionalne skupine) 


Legalnost - djelovanje koje je u skladu s onim što propisuje 

trenutačno važeći zakon. 

- legalno djelovanje vlasti - u svojem djelovanju i sama vlast 
poštuje propisane zakone i djeluje unutar njih 

- nelegalno djelovanje vlasti - vlast svojim postupcima krši 
zakone, izlazi izvan zakonskih okvira. 

- legitimna i legalna vlast većini građana predstavlja autoritet 


Autoritet - razina poštovanja ili časti povezanih s društvenim 
položajem. 


4. Političko djelovanje 


Političko djelovanje je javno djelovanje čija je svrha utjecaj na 
političke stavove drugih ljudi, tj. postizanje nekog politički 
poželjnog cilja onoga koji djeluje. 

Oni koji politički djeluju jesu nositelji politike. 


Suvremena politička praksa ističe da političko djelovanje treba biti 
utemeljeno na sljedećim postavkama : 
- sloboda - svatko ima pravo na slobodno političko djelovanje 
- ljudsko dostojanstvo - političko djelovanje ne smije ugrožavati 
ljudsko dostojanstvo - ni sredstva ni ciljevi 
- politička kultura - razvijena svijest o važnosti sudjelovanja u 
političkom životu i o realnim mogućnostima da se utječe na događaje. 


Politička kultura je skup znanja i uvjerenja pojedinaca i društvenih 
grupa u vezi s političkim sustavom; dominantan način razmišljanja 
nekog naroda koji se odnosi na politički život. 


Glavni obrasci političke kulture: 

1. Participacijska kultura - visoka politička osviještenost, 
informiranost i spremnost za političko djelovanje; uvjerenje da se može 
politički utjecati; tipična za razvijene demokracije 

2. Podanička kultura - osrednja politička osviještenost i 
informiranost, čest osjećaj nemoći da se išta bitno promijeni i da se 
izvrši utjecaj; ljudi se pretežno ponašaju kao pasivni podanici. 

3. Župljanska kultura - Niska politička osviještenost i informiranost; 
nema svijesti o cjelovitoj političkoj zajednici; ljudi su povezani s bliskim 

zavičajem (župom) bez obraćanja pozornosti na širi kontekst (regiju ili 
cijelu državu) jer se u tom kontekstu osjećaju potpuno bespomoćno. 


Svaka država ima građane koji pripadaju svim ovim kulturama, 
presudno je koji su najbrojniji. 


Politička socijalizacija je kontinuirani proces odgoja i obrazovanja 
građana s ciljem usvajanja participacijske političke kulture. (medijske 
kampanje, predmeti u školama i sl.) 


Vrste političkog djelovanja: 


1. 
2. 
3. 


1. 


2. 


politički napis 
politički govor 
politička utakmica 


Politički napis čine tekstovi koji se objavljuju u pisanim 
medijima (novine i internetski portali), na stranačkim lecima, 
predizbornim plakatima, publicističkim knjigama i sl. a s ciljem 
usmjeravanja čitatelja prema nekom političkom djelovanju. 


Politički govor _ je govor u kojem se govori o temi od općeg 
interesa, a u svrhu da se slušatelje u nešto uvjeri te utječe na 
njihove stavove, odluke, djelovanja. 


Prema općem tonu, sadržaju i formi postoje tri vrste političkog 
govora: 


a) Ekskluzivni politički govor - koriste ga politički profesionalci 


i politolozi u svojoj međusobnoj komunikaciji, stručna 
terminologija; često je nerazumljiv prosječnom čovjeku. 


b) Totalitarni politički govor - jezik pun fraza koje je stvorila 


vladajuća politička partija i koji se nastoji proširiti na 
nepolitičke teme (želi postati totalan); izrazito netolerantan 
prema neistomišljenicima i često poziva na netrpeljivost i 
nasilje. 


c) Demokratski politički govor - jezik koji je po svojoj formi 


razumljiv prosječnim ljudima, a po sadržaju tolerantan prema 
neistomišljenicima, priznaje različitosti; jezik dijaloga. 


Prema individualnim karakteristikama govornika postoji pet vrsta 
političkog govora: 


- Emotivan - govornik utječe na emocije slušatelja 
odabirom vokabulara, emotivno nabijene riječi (domovina, 
krv, suze, majka zemlja i Sl.), posebna intonacija i 
gestikulacija (svečani ton, povišeni glas i sl) 

- —Ekspresivan - raznolike riječi i rečenice , čime dobiva na 
izražajnosti. 

- Iterativan - ponavljanje osnovnih misli i stavova, 
govornik želi da slušatelji zapamte najvažnije. 

- -Ekstenzivan - različitim digresijama želi se udaljiti od 
teme koja govorniku ne ide u prilog i skreće govor prema 
sebi povoljnijim temama. 

- Koherentan - govor je oblikovan u skladnu cjelinu, u 
skladu sa predviđenim vremenom, temom i vrstom 
slušatelja. Zaokružen i cjelovit govor. 


3. Politička utakmica 
- vrsta aktivnog političkog djelovanja u svrhu postizanja 
političkog cilja. 
U užem smislu, to je djelovanje političkih stranaka s ciljem 
dolaska na vlast; prije izbora - kampanje, između izbora, 
konferencije za tisak i sl. 
U širem smislu, politička utakmica je djelovanje svih onih koji su 
se slobodno odlučili za neke ideale i aktivno rade na njihovu 
ostvarenju - interesne skupine, društveni pokreti, pojedinci.. 


Glavni akteri političke utakmice su političke stranke, interesne 
skupine (grupe za pritisak) i društveni pokreti, a o njima će 
kasnije biti riječ. 


5. Subjekti politike 


Subjekt je u socijalnoj i političkoj teoriji onaj tko izaziva 
djelovanje. Subjekt može biti pojedinac, skupina, klasa, nacija , 
narod ili puk, država.... 

Liberalna teorija smatra individuu tj. pojedinca bitnim subjektom, dok 
demokratska polazi od djelovanja većine u ime naroda koji ima suverenost. 
Niz analiza suvremenih društava i njihovih političkih načina funkcioniranja 
ukazuje na to da su upravo visokoorganizirane institucije ( DRŽAVA prije 
svih ) ključni subjekti modernog političkog života. Protiv takva stanja stvari 
djeluju neformalni, izvaninstitucijski, pa i ilegalni subjekti. 


5.1. DRŽAVLJANIN 


Državljanin je temeljni politički subjekt u demokratski ustrojenoj 

zajednici. Pojam se od 17.st — rabi kao suprotnost oznaci podanik . 
Podanik označuje politički status pojedinca u monarhiji ili u drugom tipu 
uređenja kojem je suverenost pridana vladaru -pojedincu . 
Već rimsko pravo poznaje oznaku civis Romanus koja samo dijelom 
odgovara suvremenom poimanju državljana. Međutim, civis Romanus je 
imao tri temeljna svojstva: slobodu, građanska prava i pripadnost obitelji. 
Ove se tri razine , posebice nakon francuske revolucije, u političkoj teoriji 
postupno razdvajaju u trojno određenje ljudske osobe kao čovjeka, 
građanina i kao državljanina. 

Čovjek je određen svojim prirodnim osobinama i vezama , prije 
svega obiteljskim i porodičnim. On obitava u sferi intimnosti, tj. u 
sferi u kojoj stupa u odnose koji su posredovani isključivo srodstvom ili 
osobnim izborom. Na toj razini ( najčešće bilo kakva forma obitelji ) 
čovjek zadovoljuje svoje primarne potrebe za drugim ljudima. U obitelji 
dijete prolazi kroz osnovne razine socijalizacijskog procesa , tj. procesa 
navikavanja na život u društvu i zajednici. Taj je proces pretpostavka za 
život izvan obiteljskog kruga, što je za odrasle ljude svakidašnje iskustvo. 

U tradiciji je obiteljska , intimna sfera smatrana načelno slobodnom 
od izvanjskog zakonskog i svakog drugog interveniranja i 
reguliranja. U novije vrijeme sve veći broj država teži pravnome i 
drukčijem utjecaju na život u obitelji (npr. mjerama socijalne politike) 
prije svega u cilju zaštite prava onih njezinih članova (najčešće djece i 
žena) koji bi mogli biti izvrgnuti pritisku na osnovi naslijeđenog 
(patrijarhalnog) ustrojstva odnosa u obitelji. 


Građanin ( razlikovanje počinje u francuskom - bourgeois ) jest oznaka 
čovjeka kao subjekta u odnosima građanskog ( civilnog ) društva, 
dakle u odnosima zbrinjavanja materijalne egzistencije. Ti se odnosi 
zbivaju izvan obiteljskog , intimnog kruga ( u načelu određenoga 
domom ), u modernim društvima sve više unutar tržišnog ili sličnog 
sistema veza među pojedincima koji teže zadovoljenju svojih potreba. 
Građanin je stoga određen prije svega svojim interesom koji zadovoljava 
kao ljudsko biće sa svim svojim konkretnim osobinama. U tom kontekstu, 
vezivanja se zbivaju kao interesna vezivanja , od interesnih grupa do 
klasa. Prava građanina se jamče civilnim i privrednim pravom. Pri 
tom se u suvremenim uvjetima nastoji samo zajamčiti egzistencijalni 
minimum svim stanovnicima, a građanima - ako je moguće - jednake 
šanse za zadovoljenje njihovih potreba, koje ostaje u sferi privatnosti. 


Državljanin je za razliku od čovjeka i građanina oznaka apstraktne 
osobe koja je svedena na političko pravo. Apstrahira se od fizičkih 
(spolnih, starosnih), socijalnih (pripadnost sloju ili klasi), 
nacionalnih, — političkih, religijskih i drugih — specifičnih 
karakteristika osobe. 


Državljanin je tako individua u doslovnome smislu riječi (individuum 
znači dakle: posljednja točka diobe neke društvene cjeline,točka iza koje 
diobe više nema). Takva odredba ima smisla pod pretpostavkom 
postojanja jednakosti kao temeljne vrijednosti demokratskog poretka. 
Svakidašnje iskustvo pokazuje da ljudska bića kakva odista jesu, ne mogu 
biti međusobno jednaka. Stoga zbiljski ljudi ne mogu biti subjektima 
zajednice demokratskog ustrojstva, jer bi razlike među njima (od fizičkih 
do svjetonazorskih) unaprijed onemogućile zahtijevanu jednakost. 


Državljanin jest subjekt javne sfere (za razliku od intimne i 
privatne) i kao takav je nositelj prava, ravnopravan s drugima. 


Državljanin ima dva svojstva: 


1) pripadnost — određenoj —_ političkoj zajednici (državi)  - tj. 
državljanstvo. 

Osoba dobiva državljanstvo najčešće: rođenjem, brakom, stalnim - 
dugotrajnim boravkom, porijeklom  -od roditelja, međunarodnim 
ugovorima itd. Svi kojima je priznat status državljana u načelu su 
ravnopravni, te nema smisla govoriti o “državljanima drugog reda“, jer to 
onda i nisu državljani nego podanici. 


2) političko pravo - priznaje se na osnovi pretpostavke da je u stanju 
razumno prosuđivati o javnim poslovima. Punoljetnost se _ u 
suvremenim društvima priznaje automatski na osnovi određenih 

godina života. Razlikujemo: aktivno biračko pravo - pravo da netko 

može glasovati na izborima i pasivno biračko pravo - pravo da 

netko bude biran za predstavnika u nekom predstavničkom tijelu. 
Državljanin odlučuje o ustrojstvu i funkcioniranju zajednice polazeći od 
razumskog izbora među varijantama njezina boljitka. No, u praksi oni se 
veoma često opredjeljuju na osnovi svojih pojedinačnih ili skupinskih 
interesa (dakle: kao građani), ili na osnovi osobnih emocionalnih sklonosti 
za određene ličnosti ili stranke. 
U domaćoj je literaturi uvriježeno da se državljanin naziva također 
građaninom, čime se gubi spomenuta distinkcija. 
Prava državljanina treba uzeti u obzir prije svega kao pozitivna (potvrdna, 
afirmativna), dok su prava građana ponajprije negativna prava ( 
definirana kao zabrane ) na očuvanje privatnosti u civilnom društvu. 
Obveze državljanina izviru isključivo iz demokratski donesenih odluka 
uz uvjet da su prirodna prava čovjeka i državljanina pritom uzeta u 
obzir. 


5. 2. NAROD / PUK 


Narod je skup državljana kao nositelja suverenosti. Termin se 
javlja u srednjem vijeku nasljeđujući latinski populus (populus Romanus 
označuje skup svih patricija i plebejaca Rima). Od početaka uporabe puk 
označuje neprivilegirane pojedince nasuprot plemstvu. 

Kao većina, neprivilegirani podanici nemaju druge mogućnosti do 
nastojanja da svoju većinu prometnu u političku činjenicu. Dok manjina 
raspolaže častima po rođenju, te odgovarajućom moći i bogatstvom, 
većini ne preostaje drugo do nastojanje da sve odrasle ljude tretira kao po 
rođenju jednake i stoga ravnopravne (prirodno pravo). 

Već kod Grka demos označuje skup političkih subjekata. No atenska 
demokracija djeluje u okvirima i pod pretpostavkama koje više nisu 
ponovljive. Ali i kasnije, u promijenjenim uvjetima ostaje ideal vladavine 
naroda (demokracija). 


Razvoj modernih europskih država (u18.i19.st.) dovodi do 
djelomične reinterpretacije pojma narod. Kako su te države u 
pravilu temeljene ne dugotrajnoj teritorijalnoj i kulturnoj tradiciji, 
te etničkoj vezanosti velike većine stanovništva, narod se 
interpretira kao nastavljač etnosa, dakle kao nacija. To dovodi i do 
inzistiranja na nacionalnome oslobođenju, najprije kod europskih, a 
poslije drugog svjetskog rata i kod niza drugih nacija koje nemaju svoju 
državu. Ta tendencija može se formulirati stavom po kojem se “politička 
sloboda puka sastoji u tomu da stvori državu“. 

Posljedica je tih zbivanja nastojanje da se legitimnost država (posebice 
legitimnost nastojanja za stvaranjem novih država) utemelji u prošlosti, 
u “izvornom srodstvu“ njihovih stanovnika. Tako se puk (narod) tumači 
kao nacija , tj. kao zajednica koja je, u osnovi, proizišla iz 
srodničkih veza. Konzekvencija je u političkome i pravnome gubljenju 
ključnog sadržaja pojma puk. Jer, on označuje zajednicu apstraktnih 
osoba, tj. osoba koje imaju jednaka prava neovisno o svojim specifičnim 
(fizičkim, nacionalnim, socijalnim, religijskim, te drugim) osobinama. Ako 
se inzistira na podrijetlu kao osnovi nekog prava, zajednica ne može biti 

dosljedno demokratski ustrojena, a ako se na tome ne inzistira, onda je 
oslonac na tradiciju prije svega simbolički i ritualno izveden. 

Puk je kao zajednica apstraktnih subjekata- državljana, nužno i 
apstraktna zajednica. Zato on omogućuje postavljanje i rješavanje 
političkih problema na apstraktnoj razini. U suvremenim zajednicama to 
se zbiva na posredan, predstavnički način. 

Puk svoju suverenost izborima prenosi na predstavničko tijelo- 
parlament. 
Suverenost je svojstvo vlasti da je najviša - vrhovna, neovisna i 
neograničena; i da iznad nje nema niti jedne više vlasti. 
Suverenost (suverenitet) se dijeli na : 


* _ Unutrašnju  - označava isključivu ovlast države da na svojemu 
teritoriju i nad svojim stanovništvom nesmetano obnaša najvišu 
vlast. 


* _Vanjsku - označava priznanje okoline (drugih suverenih država) da 
neka država ima suverenu vlast. 
Od vremena nestajanja monarhija u Europu i nastanka republika (počevši 
od Francuske revolucije 1789.g.) suveren više nije vladar (kralj, monarh, 
car), nego narod. 
Otada se govori o narodnom suverenitetu. 


Problem je što puk ne djeluje uvijek kao skup razumnih individua 
kojima je stalo do dobra zajednice. Okrenutost pojedinačnim ili posebnim 
(skupinskim, itd.) interesima može djelovanje puka kakvo pretpostavlja 
demokratska teorija umnogome omesti. S druge strane, suvremena 
sredstva propagande, skupa sa sve većom sličnošću uvjeta u kojima velik 
broj stanovnika modernih gradova (ali i suvremenih država uopće) 
svakodnevno živi, dovodi do omasovljenja puka. Kao masa, on više nije 
skup neovisnih i razumnih individua, nego transindividualni subjekt (tj. 
subjekt koji se sastoji od tisuća, milijuna individua, a djeluje kao jedno 
biće). Dakako, u takvim uvjetima demokratsko odlučivanje nije smisleno 
moguće. 

Suvremena društvena gibanja utječu na političku suradnju pripadnika 
puka raznih država, kada je primjerice riječ o miru, ekologiji i sl. 


Prema Ustavu Republike Hrvatske u Republici Hrvatskoj hrvatski je 
narod suveren - 

»... Vlast proizlazi iz naroda i pripada narodu kao zajednici slobodnih i 
ravnopravnih državljana.“ 

Uvodni dio Ustava (preambula) - Izvorišne osnove, sadrže povijesni 
razvoj nastanka hrvatskog naroda, kojim se dokazuje njegova 
državotvornost, od 7. stoljeća do danas. 


5. 3. NACIJA 

Nacija je (klasično određenje) stabilna i posebna globalna 
zajednica, koja sebe konstituira kao politički suveren narod, i 
prema tome raspolaže teritorijem, zasebnom kulturom i 
autonomnim privrednim (gospodarskim) životom. Nacija je izrasla 
iz slobode građanskog društva i iz preobražene apsolutne 
monarhije u pravnu državu. Temelj je građanskog društva moralna, 
ekonomska i politička sloboda građana, koji na njoj grade svoju posebnu 
narodnu pripadnost proglašujući je nacionalnošću, odnosno osnovicom 
političke suverenosti. Prodor nacionalne ideje, po kojoj nacije postaju 

jedinom legitimnom osnovicom modernih država, dobio je od svojih 
početaka (u nizozemskom oslobodilačkom raru u 17.st., a potom u 
američkoj i francuskoj revoluciji u 18.st.) masovnu podršku kojom je 
nacionalni pokret rušio feudalni poredak. 

Nacija se konstituira kao ideološka i mobilizirajuća snaga, koja kao ideal 
sadrži niz vrijednosnih orijentacija koje postaju moralnom i djelatnom 
obvezom milijuna ljudi. 


Elementi koji su svojstveni naciji kao zajednici, između ostalog su: 

- ideja samostalnosti zajednice, 

- zahtjev za njezinim jedinstvom i nedjeljivošću, 

- patriotizam, 

- ideja bratstva naroda (misli se na razumijevanje i suradnju), 

- legitimirana nacionalna volja za političkom moći i za konstitucijom 
nacionalne države. 

Riječ nacija nastala je od lat. natio (zajednica nastala proširenjem 
porodice kao krvnosrodstvenog sustava). Rimljani su rimskom narodu 
(populus Romanus), kao društvu pravno izjednačenih građana, 
suprotstavljali barbarske divlje nacije (nationes brutae) u kojima su 
pojedinci bili vlasništvo svojih plemenskih vođa i gdje se pravo i razum 
nisu vinuli iznad nagona i osjećaja. 

Kršćanstvo je tijekom srednjeg vijeka uljudilo europske narode i oni su 

nadolaskom građanske civilizacije počeli upotrebljavati riječ nacija da bi 

označili nekoliko vrsta narodnog ustrojstva. 

1. Prekomorski, posebice anglosaksonski narodi, su riječju 
nacija definirali onaj aspekt države što se naziva asocijacijom 
slobodnih građana, i koji kao državna zajednica posjeduju 
pravnu jedinstvenost, nedjeljivost i nezavisnost. Velika većina 
novih poratnih država, pogotovo onih koje su bile engleske i 
francuske kolonije, prihvatile su i drže se ideje da su država i nacija 
sinonimi. Trojstvo državljanin - asocijacija - država su ključne 
kategorije ovog shvaćanja nacije. 

2. Drukčije iskustvo i svijest o naciji imaju europski narodi. Oni su 
gradili nacionalnu ideju na tri, za Europu tipična, narodna svojstva: 
na zajedničkoj kulturi, etnicitetu i dugotrajnoj povijesti. Nacija 
je u tom iskustvu kao tijelo koje se stalno obnavlja u izmjeni 
pokoljenja, ali koja u toj izmjeni postoji kao jedna te ista. 

Prekomorski narodi planski formiraju nove nacije iz uspješno stvorenih 
država. Ideal nacije ostaju europske nacije; prekomorske takvom stupnju 
kulturnog jedinstva i etniciteta teže. 


Povijest modernog društva poznaje nekoliko perioda uspješnog 
osamostaljivanja nacija u nezavisne države, kao i nacionalnog oslobađanja 
od monarha i samodržaca: 

1. Revolucije u Nizozemskoj, Velikoj Britaniji, Sjevernoj Americi i 
Francuskoj dovele su do prvih nacionalnih država ( krajem 18.st.). 

2. U 19.st. konstituirale su se mnoge nacije - države, od latinoameričkih 
do onih u Europi ( Italija, Njemačka, Mađarska, Grčka, Bugarska, 
Srbija , itd.) 

3. Trećim periodom je smatrano vrijeme nakon 1 svjetskog rata, kada 
se raspadaju Austro-Ugarska i Turska. 

4. Nakon II svjetskog rata antikolonijalni i nacionalistički pokreti 
uvjetuju slabljenje i poraze velikih kolonijalnih sila --u to se vrijeme 
stvara mnogo novih država u Africi i Aziji. 

5. Kraj 20.st. (od 1989. do 1999.god.) karakterizira stvaranje novih 
nacija-država, do kojih dolazi konfederalizacijom i totalnim raspadom 
sovjetskog bloka i unitarnih federacija poput Sovjetskog Saveza, 
Cehoslovačke i Jugoslavije. To peto razdoblje stvaranja nacija-država 
posljedica je potpune  — promašenosti i dotrajalosti  modemne 
komunističke diktature koja je ogroman dio čovječanstva silom 
odvajala od suvremenog znanstveno-tehnologijskog svijeta i njegovih 
posljedica u privredi, kulturi i općem blagostanju. 


Od svoje prve pojave nacija je postala temeljem jedne od najsnažnijih 
svjetskih ideologija 
- nacionalizma. 
Ta je ideologija prisutna kao demokratski usmjereni nacionalizam. On 
naciju želi pretvoriti u državu na temeljima demokracije i zaštite ljudskih 
prava. Nacionalizam ima i obličje populističkih narodnih pokreta i obličje 
državne nacionalne politike. U prvoj polovici ovoga stoljeća pojavljuje se u 
svojim totalitarnim formama kao fašizam, nacionalsocijalizam i 
komunizam. 


5. 4. KLASA 
Klasa znači veliku skupinu ljudi koja se od drugih skupina 

razlikuje po svom položaju u društvu. Različite teorije o društvenim 
klasama tumače klasne razlike kao razlike između onih koji rade i onih 
koji dokoličare, razlike između upravljača i onih kojima se upravlja, 
razlike između bogatih i siromašnih, razlike prema zanimanju, itd. 

Klase treba razlikovati od staleža, od društvenog sloja, kao i od kaste. 
U suvremenim se teorijama razlike prema bogatstvu i profesiji najčešće 
određuju kao razlike među društvenim slojevima, dok se klasne razlike 
ograničavaju na razlike među ljudima s obzirom na njihovo mjesto 
u sistemu proizvodnje. Klase su smještene u ekonomskoj sferi. Ljudi se 
grupiraju u klase na osnovi različitog odnosa spram mogućnostima 
proizvođenja i prisvajanja dobara na tržištu, tj. na osnovi različitog 
položaja na tržištu roba. Jednu klasu sačinjavaju svi oni pojedinci koji 
imaju istovjetne životne šanse u raspodjeli materijalnog bogatstva, moć 
raspolaganja približno istim materijalnim bogatstvima, te sredstvima za 
stjecanje zarade i dohotka. 


5.5. MANJINA 


Manjina je skupina unutar društva koja se po svojim obilježjima 
razlikuje od ostatka društva (većine). Zbog te različitosti ona je uglavnom 
u nepovoljnijem položaju od većine. 

Etnička i nacionalna manjina označava skupinu stanovnika jedne 
države koja se po svojoj etničkoj/ nacionalnoj pripadnosti razlikuje od 
većine stanovništva te države. 

Pripadnost manjini se određuje prema jeziku, nacionalnosti, etničkoj 
pripadnosti, rasi, vjeri, a u novije vrijeme i prema mišljenjima, 
uvjerenjima ili stilovima ponašanja. 

Manjine su često predmet diskriminacije (manje ili više), pa je zakonska 
zaštita manjina i njihovih prava temelj civilizarinih država i društava. 

Postoji nekoliko mogućnosti rješavanja pitanja manjina: 

- Asimilacija - manjina napušta ili gubi svoje običaje i prihvaća kulturu 
većine u čijem okruženju živi. 

- Prisilno miješanje kulturnih osobitosti većine i manjine - stvara 
se novi kulturni obrazac 
Primjer je SFRJ i SSSR - stvaranje novih nacija i novog vrijednosnog 
sustava. 

- Kulturni pluralizam - priznavanje istodobnog postojanja i jednake 
vrijednosti različitih etničkih skupina (primjer: Švicarska) 


6. Tipovi političkih poredaka 


Politika se ostvaruje u okviru političkog poretka (ili sustava) i izvan 
njega - u međunarodnoj zajednici. 
Politički poredak odlikuje se zajedničkim obilježjima, svojstvenim svim 
političkim sustavima, ali i posebnostima koje se iskazuju kao posljedica 
kulturno-povijesnog razvoja svakog pojedinog društva. Politički poreci 
podložni su promjenama koje su posljedica — neprestane dinamike 
društvenih odnosa. 


Politički poredak je oblik organiziranja političke zajednice na određenim 
načelima i vrijednostima. Razlikujemo ih prema nositelju suverenosti, 
načinu vladanja i granicama političke vlasti. 


Razlikujemo sedam temeljnih tipova političkih poredaka (neki su 
istovremeno i države): 

demokracija, republika, monarhija, aristokracija, tiranija, diktatura i 
totalitarni poredak. 


6.1. 


TIRANIJA (grč. tyrannis-samovlast) je jedan od klasičnih oblika 
vladavine, koja nije utemeljena u pravu (ilegitimna). Tiranija počinje 
ilegitimnim dospijećem tiranina na vlast, tj. vladarom postaje osoba koja 
nije izabrana niti je priznato naslijedila vlast. Tiranija se uspostavlja 
neovisno o pravnim i običajnim normama koje važe u nekoj sredini, te 
nema pravne ni političke sigurnosti i zaštite. Životi, vlasništvo i sloboda 
građana su u potpunosti neizvjesni. To je povijesno prevaziđeni poredak. 


DIKTATURA je vladavina jedne ili više osoba koje monopoliziraju svu 
vlast u državi bez izvanjskih ograničenja i nameću se silom. Uglavnom se 
koristi za opisivanje modernih političkih poredaka u kojima dolazi do 
poništenja diobe vlasti, te do nametanja vlasti pojedinca ili skupine koji 
se oslanjaju na oružanu silu koja ih podržava. Postoji stalna prijetnja 
primjene nasilja policijom ili vojskom. 

Diktator može doći na vlast legalno, pa kasnije ukinuti postojeći pravni 
poredak (A. Hitler) ili nelegalno - državnim ili vojnim udarom (general 
Pinochet u Čileu) 

MONARHIJA izvorno znači vlast jednoga, jednovlada, monarh u pravilu 
dolazi na prijestolje po nasljednom pravu i dozivotno obnaša svoju 
dužnost. 

U suvremenom političkom govoru monarhija je vladavinski poredak kakav 
je u Europi uspostavljen preobražajem feudalnog poretka. Funkcije i 
sredstva vlasti su centralizirana i koncentrirana na dvoru. Monarhija se 
ustanovljuje kao vlast koja je bitno podređena interesu vladara i 
suprotstavljena je republici kao obliku vlasti koji želi ostvariti zajedničko 
dobro. 

Uspostavljanjem apsolutne, jedinstvene i trajne vlasti monarhova 
vladavina zadobiva suverenost. Monarh je suveren, a njegova volja je 
izvor zakona u njegovoj državi (apsolutna monarhija). Velika Britanija i 
danas ima specifični oblik monarhije - tzv. parlamentarnu monarhiju u 
kojoj parlament ima svu zakonodavnu vlast, ali monarh je državni 
poglavar. 

Tri su temeljna tipa monarhije: 

. apsolutna monarhija - monarh je neograničeni suveren koji vlada 
apsolutistički. Svi dijelovi vlasti pod direktnom su kontrolom 
monarha. 

* ustavna (konstitucionalna) monarhija - vlast monarha ograničena je 
Ustavom ili zakonom, a sve grane vlasti nisu nužno u njegovim 
rukama. 

* parlamentarna monarhija - monarh dijeli vlast s parlamentom i 
vladom, a njegova je funkcija uglavnom svedena na reprezentativne, 
ceremonijalne i simboličke ovlasti. 


ARISTOKRACIJA je sistem vladavine u kojem sva politička vlast pripada 
isključivo odlikovanoj manjini, klasi, staležu ili kasti, koja se smatra i 
očituje kao elita društva. Elita je grupa osoba koje imaju utjecaj i kontrolu 
nad nekim ili gotovo svim sektorima društvenog života. Aristotel 
aristokraciju zove vladavinom najboljih, ali kad počnu vladati u svoju 
korist onda se pretvara u oligarhiju. 

U srednjem vijeku postojale su aristokratske monarhije i aristokratske 
republike (venecija, Genova, Dubrovnik). 

Kasnije se pojam aristokracije vezuje uz povlastice po rodu, imovinskom 
cenzusu, naobrazbi, profesiji, naslijeđenim društvenim prednostima. 


REPUBLIKA (res publica lat. = javna stvar, opće dobro) je tip poretka i 
oblik države u kojoj vlast imaju izabrani predstavnici. Vlast se dijeli na 
zakonodavnu, izvršnu i sudbenu. Republika se pojavljuje nakon 
građanskih revolucija nasuprot monarhiji i izražava težnju građanske 
klase za ukidanjem odnosa između vladara i podanika i predstavlja 
zahtjev za pravnom i političkom jednakošću građana. U republici je vlast 
ovisna o volji naroda, a vlast se legitimira na političkim izborima. 
Suverenitet monarha pretvara se u suverenitet naroda. U republici 
legalna vlast je temeljena na zakonima koji ne moraju biti pravedni. 
Danas se države dijele na monarhije i republike, a republike se dijele na: 
* aristokratske republike - vlast pripada dijelu naroda, uglavnom 
plemstvu (npr. do 18.st Venecija, Dubrovačka Republika) 
* demokratske republike - vlast pripada narodu ili njegovoj većini 
(formalno sve suvremene republike) 

* parlamentarne republike - politički sustav u kojem je izvršna vlast 
odgovorna parlamentu (Austrija, Italija, Njemačka, Republika 
Hrvatska itd.) 

* predsjedničke republike - politički sustav u kojem izvršna vlast ne 
ovisi o zakonodavnoj, jaka funkcija predsjednika države (SAD, 
većina afričkih država) 


6.2. DEMOKRATSKI POLITIČKI POREDAK 


Demokracija je danas općenito prihvaćena kao najpoželjniji poredak i 
praktički se poistovjećuje s pojmom moderne države. To potvrđuje i 
činjenica da sve države, od latinoameričkih do socijalističkih diktatura, 
sebe nazivaju demokratskima, iako nemaju nijedno obilježje demokracije. 

Ideja i riječ demokracija potječu od grčkog pojma — demokratia 
(demos - narod; kratien-vladati) i označuje poredak u kojem je na snazi 
vladavina naroda. 


Dva osnovna tipa demokracije jesu: direktna ili neposredna 
demokracija i predstavnička liberalna (reprezentativna) demokracija. 


DIREKTNA (NEPOSREDNA) DEMOKRACIJA počiva na ideji da se 
pravedna vladavina može ostvariti samo ako odluke donose zajednički svi 
građani na koje se one odnose. Građani moraju sami neposredno 
sudjelovati u procesu odlučivanja. Ovakav oblik poretka najčistije se 
razvio u atenskoj demokraciji od Klistenovih reformi 507.god.pr.n.e. 
Prostorna i brojčana ograničenost grčkog (posebice atenskog) polisa 
omogućila je da njegova demokracija bude direktna, tj.neposredovana 
vladavina svih građana kao naroda/puka. 

Atenska demokracija je počivala na pretpostavci jednake vrline 
građana, pa u načelu nije koristila izbore. Zato se - budući su svi načelno 
jednaki, pa i jednako sposobni za javne službe - kockom određivalo tko će 
obnašati neku od njih. Međutim, status građana ( i mogućnost 
participiranja u vlasti ) nisu imale žene, robovi i doseljenici. 


U suvremenim društvima taj se model (zove se još i participativna 
demokracija) smatra neprimjerenim jer je nefunkcionalan na razini 
države (kao politički poredak) u kojoj svi odrasliimaju politička prava te bi 
svi morali sudjelovati u odlučivanju. Osim toga današnje su države velike, 
brojnije stanovništvom, a složenost društvenog života zahtijeva stalni 
angažman nositelja vlasti - što je sve nespojivo s direktnom 
demokracijom. 

Međutim, i danas se u nekim pitanjima primjenjuje participativno 
načelo, npr. u interesnim grupama ili grupama za pritisak , a na razini 
države primjer je referendum (neposredno izjašnjavanje građana o 
pitanjima vrlo važnim za društvo- npr. odcjepljenje, ujedinjenje). 


PREDSTAVNIČKA LIBERALNA DEMOKRACIJA 
(REPREZENTATIVNA) je danas najčešće zastupan oblik vladavine, 
tako da i poreci koji nisu demokratski nastoje 

legitimirati vlastito postojanje pozivanjem na demokraciju. Zbog toga je 
pojam u — suvremenim raspravama dijelom izgubio preciznu određenost. 


Demokracija podrazumijeva mogućnost kontrole nositelja političke 
vlasti. Političko odlučivanje i djelovanje u demokratskim sustavima temelji 
se na stalnom propitivanju stavova javnosti. 

Ovaj tip demokracije uvodi parlament kao predstavničko izabrano 
tijelo koje između izbora djeluje umjesto naroda ili puka kao nositelja 
suverenosti. 

Višestranački politički sustav temelj je demokracije jer osigurava 
javno sučeljavanje različitih političkih stavova među kojima građani 
prepoznaju onaj u kojem se njihovi interesi najbolje ostvaruju. 


Prvi se modeli predstavničke demokracije razvijaju u 18.st. (Velika 

Britanija, Francuska, Nizozemska, Sjedinjene Američke Države) i s 
vremenom postaju paradigmom (uzor, obrazac) civilizirano uređenih 
političkih zajednica. 
Demokratska politička kultura je obrazac političkih stavova koji podupire 
demokratsku stabilnost. Građanska svijest o pripadanju političkoj 
zajednici očituje se u njihovom razumijevanju i prihvaćanju temeljnih 
normi političkog života, te trajnom iskazivanju stavova i mišljenja o svim 
bitnim pitanjima društvenog života. 


Mogućnost građana da utječu na nositelje političke vlasti izražena je 
dvostruko: 

- u vrijeme izbora, oni svojom odlukom iskazuju povjerenje u političke 
stavove stranke za koju glasuju; 

- tijekom svog vladajućeg mandata izabrana stranka je izložena stalnoj 
kritici i političkoj kontroli oporbenih stranaka. 

Postojanje slobodne i trajne političke komunikacije između građana i 
nositelja političke vlasti najstabilniji je politički odnos. Cinjenica da od 
građanskog povjerenja ovisi trajanje mandata nositelja političke vlasti i 
provedivost političkih odluka temelj je demokratskih političkih sustava. 

Politička kultura demokratskih političkih sustava ne znači trajno 
slaganje građana s nositeljima političke vlasti. 
Različitost političkih mišljenja i njihovo javno sučeljavanje, koji 
pokazuju stupanj političkog slaganja ili protivljenja, trajan su društveni 
odnos u demokraciji. 

Preveliko slaganje unutar političkog sustava negativno bi se odrazilo 
na ostvarivanje odgovornosti nositelja političke vlasti. Odnos između 
slaganja i raskola u političkim stavovima nastoji se uravnotežiti 
kompromisnim političkim djelovanjem, dakle popuštanjem međusobno 
suprotstavljenih strana. Unutar građanske neusklađenosti između normi i 
stvarnog ponašanja iskazuju se i odgovori na političko djelovanje nositelja 
političke vlasti. 

Politička kultura unutar demokratskih političkih poredaka temelji se 

na: 

- građanskom poznavanju i prihvaćanju temeljnih normi političkog 
poretka; 

- trajnom sučeljavanju različitih političkih stranaka u kojem građani 
prepoznaju temeljne razlike u njihovim političkim pogledima; 

- svijesti građana o mogućnostima utjecanja na političko odlučivanje. 

Predstavnička liberalna demokracija nužno mora biti formalna, 
proceduralno izvedena sistematska osnova uređenja zajednice unutar 
koje se riješavaju zbiljska protuslovlja pojedinaca i skupina. 


Najvažnije univerzalne procedure i institucije ovakve demokracije 


jesu: 
- slobodni višestranački izbori političkih predstavnika naroda; 


- većinsko načelo u procesima izbora i odlučivanja; 

- trodioba vlasti na zakonodavnu, izvršnu i sudbenu; 

- uvođenje parlamenta kao najvišeg zakonodavnog tijela na koji 
narod prenosi svoju suverenost; 

- demokratski doneseni zakoni usmjereni ka općem dobru 
zajednice i primjenjuju se, koji vrijede jednako za sve i svima su 
dostupni ( pravna država ); 

- ustavna i pravna zaštita ljudskih prava i sloboda koje vlast ne 
može jednostrano ukinuti ili ograničiti; 

- zaštita manjina ( nacionalnih, etničkih, vjerskih i ostalih); 

- slobodno tržišno gospodarstvo ( sloboda poduzetništva ); 

- uspostavljanje slobodne — javnosti (neometanog — protoka 
informacija) 

- pluralizam političkih stavova (postojanje oporbe/opozicije). 


Danas se veoma široko raspravlja o opasnostima “tiranije većine" 
unutar sve većih i kompleksnije demokratski uređenih zajednica. Naime, 
pažnja teoretičara i političara nije više usmjerena prvenstveno na jamstva 
vladavine većine, nego prije svega na zaštitu manjina, neovisno o načinu 
na koji se one uspostavljaju, i svakog pojedinca. 

Socijalistička doktrina prigovara demokraciji formalnost, 
usredotočenost na _ političku razinu egzistencije — pojedinca, _ a 
zapostavljanje društvene (proizvodne) sfere koja, po tradiciji, kao privatna 
nije podložna demokratskom reguliranju. Stoga se razvija koncept 
socijalne demokracije koja bi trebala načela demokracije uvesti i u 
proizvodnu sferu. 


6.3. TOTALITARNI POLITIČKI POREDAK 
- NEDEMOKRATSKI POREDAK- 


Totalitarni politički poreci su oni u kojima su sve političke i 
društvene institucije određene jednim političkim stavom, a politika 
izražava jednopartijsko mišljenje koje se prihvaća kao jedino 
ispravno. 

Država teži kontroli svih dijelova društva i nadzoru nad svim vidovima 
društvenog života. Sve društvene institucije postaju oblici funkcioniranja 
države u kojoj je koncentrirana sva moć. 

To je poredak neslobode, nasilja i straha. 


Pridjev “totalitaran" prvi spominje G. Amendolla 1923.god. kao 
oznaku fašističke zloupotrebe izbornog postupka u parlamentu. A 
1925.god. , opet Amendolla piše o komunizmu i fašizmu kao “totalitarnim 
reakcijama“ na liberalizam i demokraciju. 

U političkoj se teoriji često u analizi totalitarnih diktatura 

( fašističke, nacističke i boljševičke ) polazi od Friedrichovog 

idealnotipskog pojma totalitarizam. Prema Friedrichu sve totalitarne 

diktature imaju šest zajedničkih karakteristika: 

1. Postoji u detalje razrađena ideologija koja obuhvaća sve bitne 
aspekte čovjekove egzistencije. Podanici moraju ideologiju bar pasivno 
prihvaćati i uvažavati. Često se temelji na radikalnom ukidanju 
postojećeg poretka i realizaciji novog. 

2. Postoji jedna masovna partija koju u pravilu vodi pojedinac, 
“diktator". Partija obuhvaća oko 10% populacije. Čvrsto jezgro 
partije je strasno i bespogovorno odano partijskoj ideologiji i nastoji 
pridonijeti njenom sveopćem prihvaćanju. Partija je hijerarhijski i 
oligarhijski strukturirana. 

3. Na djelu je sistematski teror koji provodi tajna politička policija 
koju podržava i nadgleda partija. Teror tajne policije je uperen kako 
protiv “vidljivih neprijatelja režima", tako i protiv proizvoljno 
odabranih društvenih grupa. Tajna policija koristi suvremenu znanost, 
napose znanstvenu psihologiju. 

4. Na djelu je, tehnologijski uvjetovan, potpuni monopol kontrole svih 
sredstava masovne komunikacije (tisak, radio, TV, film). 

5. Postoji tehnologijski uvjetovan monopol nad _ svim oblicima 
efektivne oružane sile (policija , vojska ). 

6. Centralizirano upravljanje i kontrola cjelokupne ekonomije od 
strane državnog birokratskog aparata. 


S druge strane F. Neumann drži da totalitarna diktatura kao 
“najrepresivniji“ politički poredak ima pet bitnih faktora: 


1. Izvršen je prijelaz od države koja se temelji na zakonima (pravna 
država) u policijsku državu. U totalitarnim državama izvršna tijela 
po svojem nahođenju raspolažu životom, slobodom i vlasništvom 
podanika. U pravnoj državi tako nešto nije moguće. 

2. Za razliku od liberalnodemokratskih država, u kojima je vlast 
raspršena, u totalitarnim ona je koncentrirana. U njima nema mjesta 
diobi vlasti, federalizmu, višepartijskom sistemu. 

3. Postoji monopolistička državna partija, koja ima apsolutnu 
kontrolu nad državom i društvom. 

4. Umjesto pluralističke postoji totalitarna kontrola društva. Ne 
postoji razlikovanje između građanskog društva i političke države. 
Društvo je “totalno prožeto političkom vlašću“. Kontrola društva 
se postiže sljedećim metodama: 

* _ principom vođe - na taj način vrh osigurava svoje vodstvo i 
podređenost i odgovornost svih ostalih institucija u sistemu 
samo vođi; 

* _ instrumentalizacijom svih društvenih organizacija od 
strane vrhovnog vodstva; 

* stvaranjem stupnjevane elite vrhovno vodstvo nastoji 
osigurati “unutrašnju kontrolu masa" i izvanjsku 
manipulaciju; 

.* atomiziranjem i izoliranjem pojedinaca koji stoje 
nasuprot svemoćnoj vlasti. Kao surogat društvenim vezama 
individua — utemeljenih —obitelju, tradicijom ili —"pak 
prijateljstvom nameću se nediferencirane masovne 

organizacije unutar kojih je individua još više izolirana i 
stoga pripravnija za manipulaciju; 

*_ pretvaranjem kulture u propagandu, odnosno kulturnih 
vrijednosti u robe. 

5. Diferentia — specifica(značajna,bitna razlika) totalitarnog spram 
demokratskog poretka je oslanjanje na teror, odnosno na 
upotrebu “neproračunljivog nasilja“ kao permanentne prijetnje 
podanicima. 


Prevladavajući značaj za totalitarne režime imaju ideologija i 
neproračunljivi masovni teror. Ideologijske proklamacije totalitarnog 
pokreta mogu se realizirati samo na teroristički način; teror je istinska 
bit totalitarne vladavine. Specifični totalitarni teror tajne policije 
usmjerava se protiv “objektivnog protivnika“ kojeg određuje ideologija 
(npr. Židovi, kritičari komunizma...), a vrhunac mu je politika istrebljenja 
određenih grupa i naroda (etničko čišćenje, koncentracioni logori). 


Borba protiv neprijatelja je conditio sine qua non ( uvjet bez kojeg 
se ne može ) održanja totalitarnog režima. Bez postojanja neprijatelja 
nije moguće postići jedinstvenost i monolitnost. U modernim 
diktaturama masovnom primjenom terora stanovništvo se razbija u posve 
izolirane individue. Zbog osjećaja egzistencijalne ugroženosti i 
posvemašnje nemoći podanici se odlučuju na tzv. javnu glumu (dvostruko 
ponašanje). Javno iznose ona uvjerenja koja odgovaraju vlastodršcima, a 
stvarna zatomljuju i zadržavaju u intimnoj sferi. Rezultat je nasilje nad 
svojim uvjerenjima, ali goli strah je velik. 


Posebna se pažnja poklanja indoktrinaciji (“friziranje nauke"- namjerno 
zavođenje u znanstvenu zabludu) stanovništva, naročito mladih. 
Indoktrinacija je proces kojim se ideologija pokušava predstaviti 
kao znanstveno provjerena činjenica. Partija preuzima kontrolu nad 
odgojem mladih, a indoktriniranje je najintenzivnije u obrazovanju. 
Staljinistički ideolozi nastojali su nametnuti princip  nesebične 
podređenosti pojedinca “višim“ ciljevima države, odnosno “socijalističke 
domovine“. Za to je presudna kontrola sredstava masovnog komuniciranja 
(manipulacija). 


Istočnoevropska društva su pedesetih i šezdesetih godina 20.st. 

pretrpjela niz preinaka. Naime, nepredvidljivi teror je zamijenjen legalnim 
sistemom prinude, ukinuta je svemoć terorističke tajne policije i presudna 
vlast vođe i njegovih pristalica, službena ideologija više ne obuhvaća sva 
područja čovjekove egzistencije, ne postoji apsolutna kontrola sredstava 
priopćavanja,itd. 
Totalitarni se poredak u razdoblju destaljinizacije pretvara u 
autoritarni (pr. Jugoslavija nakon 1960.god.). Za razliku od totalitarnog, 
on se zadovoljava političkom kontrolom države bez namjere da 
ovlada cjelokupnim društvenim i kulturnim životom zajednice. 


7. Političke stranke 

Političke stranke su društvene grupe koje djeluju na temelju 
svojeg političkog programa, a cilj je njihova djelovanja pobijediti 
na izborima i osvojiti političku vlast na temelju koje će ostvarivati 
svoj politički program. 


Svaka politička stranka ima svoj program u kojem su izloženi ciljevi i 
zadaci političke borbe, a u statutu stranke definiran je način organiziranja 
i djelovanja stranke (unutarnje ustrojstvo). 


Prve političke stranke nastale su u Velikoj Britaniji u 17.st. kao 

parlamentarne grupe, bili su to vigovci (Whigs) i torijevci (Tories) - danas 
konzervativci. Trade Union sindikati osnovali su 1906.god. Laburističku 
stranku koja je danas jedina konkurencija Konzervativnoj stranci. 
U ostalim državama Europe stranke se osnivaju u 19.st., a snažno se 
razvijaju u 20. stoljeću. Prve političke stranke u Hrvatskoj nastale su u 
prvoj polovici 19. st. u vrijeme oživljavanja nacionalnog identiteta (Ilirska 
stranka, Narodna stranka, Hrvatska stranka prava). 


Pojedinac može odabrati različite načine sudjelovanja u političkom životu, 

on može biti: 

* političar tj. profesionalni funkcioner - sudjeluje u definiranju programa 
stranke i predstavlja stranku u javnosti; 

* profesionalni aktivist stranke - aktivno se angažira u radu stranke i 
plaćen je za svoj rad (npr. pri izbornoj kampanji); 

* neprofesionalni aktivist stranke - aktivan je u radu stranke i nije plaćen 
za taj rad; 

* član stranke - učlanjen je u stranku, ali ne mora (ali može) aktivno 
sudjelovati u njenu radu; 

* simpatizer - nije učlanjen u stranku , ali prati njen rad i na izborima 
glasa za njezine kandidate. 

Političke stranke imaju smisla jedino u demokraciji koja dozvoljava 
postojanje različitih interesa i gdje postoji mogućnost slobodnog izbora 
između različitih političkih interesa. Stranke nastaju na principu 
dobrovoljnog udruživanja i dobrovoljnog pridobijanja pristalica. 


Političke stranke razlikuju se: 

- po svojim političkim programima i ciljevima , 

- po tome koje socijalne slojeve zastupaju, 

- po načinu organizacije i obliku političkog djelovanja. 


U svakodnevnom političkom životu vrlo se često koristi jedna 

(neznanstvena) općenita podjela koja je relativna jer _ ovisi o 
specifičnostima svake države, podjela na ljevicu, centar i desnicu. 
Termini “ljevica" i “desnica" dolaze s kraja 18.st., kada su u francuskoj 
narodnoj skupštini nakon revolucije 1789. Na desnom kraju (gledajući s 
položaja predsjedavajućih) sjedili žirondinci koji su štitili interese bogatog 
građanstva, dok su nalijevo sjedili jakobinci, zaštitnici širih narodnih 
slojeva. 


Smatra se da u cjelokupnom političkom životu (ideja i stvarnosti) postoji: 

radikalna - ekstremni su u isticanju vlastite nacije, rase ili 
vjere; isklfčivi i 


DESNIC netolerantni prema drukčijima od sebe, 
militantni s& (ultradesnica) 
umjerena- ističu tradicionalne institucije i vrijednosti- 
obitelj, crkvu,naciju; 
ne teže promjenama (konzervativci, 
demokršćani) 


desni - umjereni politički stav blizak desnici 
CENTAR, - jezičac na vagi između ljevice i desnice, faktor ravnoteže, 
»Srednja struja“ 

lijevi - umjereni politički stav blizak ljevici 


umjerena - reformama želi, u okvirima demokratskih 
procedura" kapitalizma, 
LJEVICA razviti socijalnu državu (socijalna zaštita svih 
slojeva društva, bez 
velikih soc. nejednakosti, socijalna pravda), 
pode društvene 
promjene i ugrožene slojeve društva 
(socijaldemokrati) 
radikalna - žele radikalnim promjenama ostvariti društvo 
jednakosti, ekstremni 
su u svojim zahtjevima za socijalnom državom 
(komunisti, 
ultraljevičari) 


1. Prema vrsti nastanka razlikujemo slijedeće stranke: 


- konzervativne - za status quo, ne žele promjene, ističu važnost 
tradicije, crkve, obitelji, nacije, običaja, povijesti. Protive se naglim 
promjenama u društvu. 


- liberalne - nastale su u borbi protiv apsolutnih vlasti, 
zahtijevajući proširenje prava pojedinaca, slobodnog političkog djelovanja i 
ekonomska prava. Danas naglašavaju das u prava pojedinca najviša 
vrijednost društva: prava politika mora biti ravnoteža, ispunjavanje 
interesa demokratski izabrane većine, uz uvažavanje prava manjina. Ističu 
slobodu pojedinca, ljudska prava i slobode, slobodu poduzetništva, 

slobodno tržište; 
- socijaldemokratske  - reformama žele stvoriti društvo sa što 
manje nejednakosti, žele 
socijalnu pravdu i socijalnu zaštitu svih slojeva društva; Teže 
poboljšanju položaja radnika, besplatnom zdravstvu i obrazovanju. 
Brinu o sigurnosti i zaštiti onih koji su najugroženiji i imaju 
najmanje zaštite. 


- komunističke = - žele radikalnom promjenom ostvariti društvo 
jednakih (egalitarno 

društvo), ali totalitarno. Bliske po ciljevima socijaldemokraciji, ali 
mnogo radikalniji. Nakon raspada istočnog socijalističkog bloka , 
gube na svojoj radikalnosti - postale su umjerenije. 


-demokršćanske - nastaju na temeljima kršćanskih vrijednosti u 
novom industrijskom svijetu, temelje se na biblijskom pogledu na 
dostojanstvo i slobodu muškaraca i žena. 

Iako sličnih stavova, u različitim državama imaju različita imena- 
Konzervativna stranka u UK, Kršćansko - demokratska unija u 
Njemačkoj, Republikanska stranka u SAD-u. Uglavnom su desni centar. 


2. Po tome koje socijalne slojeve zastupaju razlikujemo: 

a) klasne - građanske 

seljačke 

radničke 
b) narodne ili pučke - ne zastupaju niti jedan sloj, već se obraćaju 
cijelom narodu; 

idejom nacionalnog bića mobiliziraju 

velike mase ljudi. 


3. Po načinu organizacije i unutarstranačkih odnosa razlikujemo: 
a) demokratske - članstvo stranke sudjeluje u kreiranju 
programa stranke, izboru 
stranačkih vođa ili vodstva i izboru kandidata 
za izbore; 
b) nedemokratske - vodstvo (ili vođa ) stranke samo odlučuje o 
programu i 
politici stranke i izboru kandidata za 
izbore, a odluke su 
obavezne za sve. 


Političke stranke se financiraju: 
- manjim dijelom iz državnog proračuna; 
- dijelom iz vlastitih prihoda i članarine, vlastite privredne 
aktivnosti (stranka kao 
gospodarski subjekt) i iz dobrovoljnih priloga pojedinaca i 
organizacija. 
Svaka država zakonom regulira i ograničava načine financiranja 
političkih stranaka, i u tome postoje značajne razlike od države do 
države. 
Zbog brojnih korupcijskih afera, sve je više tendencija da 
financiranje stranaka postane u potpunosti transparentno, a 
naročito tijekom predizbornih kampanja. 


8. Interesne grupe i grupe za pritisak 


Interesna grupa je skupina pojedinaca koji, povezani jednim ili 
sa više interesa ili želja, postavljaju zahtjeve drugim grupama ili 
društvu u cjelini kako bi održali ili promicali svoju poziciju ili 
ciljeve. 

Interesna skupina koja pokušava utjecati na vladajuću strukturu 
postaje grupa za pritisak. 
One se razlikuju od političkih stranaka po tome što ne pokušavaju 
preuzeti moć u smislu formiranja vlade, već nastoje utjecati na 
donošenje odluka. Osim toga, grupe za pritisak pokušavaju utjecati na 
vlast, ali i na političke stranke. 
Osim toga, političke stranke imaju širi program, odnose se na cijelo 
društvo, a grupe za pritisak se bave svojim uskim interesom. 


One imaju jasno izražen cilj i predstavljaju neki određeni interes u 
društvu. Grupe za pritisak uglavnom uvijek vrše pritisak na one institucije 
ili grupe koje su najutjecajnije ili najdostupnije za određeni konkretni 
interes. 


Grupe za pririsak mogu biti: a) formalne i trajne (npr. sindikati); 
b) neformalne - zbog nekog trenutnog 
interesa. 


Mogu biti:- protektivne - one koje štite interese određenih segmenata 
(skupina ) u društvu- 
npr. sindikati, udruženja poslodavaca, udruge 
umirovljenika, 
razna profesionalna udruženja i sl. 
- promotivne - one koje promiču neki određeni cilj, a ne 
interese određene grupe; 
brojnije su i raznolikije po sastavu od 
protektivnih; 
npr. grupe za zaštitu okoliša, skupine za borbu 
protiv zlostavljanja 
djece, različite grupe koje žele očuvati svoj 
okoliš od zagađenja i 
uništenja i sl. 


Strategija i taktika grupa za pritisak se razlikuje ovisno o 
uvjetima, nekada se djeluje na vlast, nekada na političke stranke, 
ali uvijek na javnost tj. na javno mnijenje. 


Djeluju raznim metodama: 

- svim oblicima razgovora, nagovora i pregovora - to je obično prvi 
korak. 

- ekonomskim pritiscima, 

- financijskim prilozima u fondove političkih stranaka, 

- raznim oblicima građanske neposlušnosti (kršenjem zakona 
ukazivati na propuste tj.vlastite interese - npr. neplaćanje poreza, 
neodaziv na mobilizaciju), 

- različitim političkim pritiscima posredstvom javnosti - prosvjedi, 
protesti, peticije,/masovnim medijima (najučinkovitiji način za 
mobilizaciju široke podrške javnosti), 

- ilegalnim metodama - ucjene, mito, korupcija, 

- osiguranjem ekspertize - stručnom suradnjom izravno se utječe na 
politiku vlade, 

- štrajkom ( samo sindikati ). 

Grupe za pritisak i interesne grupe često se rabe kao sinonimi, 
međutim, grupe za pritisak su samo način i metoda djelovanja interesnih 
grupa. 

Sve interesne grupe, organizacije i udruge građana predstavljaju različite 
oblike organiziranja (slobodnog i samoinicijativnog) izvan okvira 
profesionalno-radnog i političkog udruživanja u užem smislu. Takav način 
djelovanja predstavlja integralni element i bitni sadržaj svakog 
suvremenog demokratskog poretka. To je, između ostalog, način i 
sredstvo demokratizacije društvenih odnosa, a to znači i socijalizacija 
ljudske ličnosti, izgrađivanje njezine samoodgovornosti i uzajamnosti. 
Svaki oblik manifestacije i upotrebe moći je vrsta “pritiska" u procesima 
donošenja političkih odluka. 

Najmoćnije grupe za pritisak imaju svoja stalna predstavništva u 
najznačajnijim središtima u kojima se donose odluke koje bi mogle 
utjecati na njihove interese. 


Oko centara zakonodavne, izvršne i sudbene vlasti formiraju se i djeluju 

institucije lobija (1obby). 

LOBBY 

- ( engl.- predvorje, hodnik), u parlamentarnoj političkoj praksi 
predstavlja prostor i aktivnost izvan dvorane u kojoj se legalno i javno 
donose odluke. 

Uglavnom se privatnim vezama i poznanstvima nastoji djelovati na 

donošenje političkih odluka. 

U političkoj praksi parlamentarnih demokracija lobiranje je 
postalo legalan , ali ipak ne javan način “pripreme odluka". 
Određene interesne grupe i političke stranke imaju svoje stalne, dobro 
plaćene agente (lobiste) koji profesionalno vrše ovu “pripremu odluka". 
Lobiranje koristi različite forme utjecaja: najčešće osobne veze i 
poznanstva, različite vrste političkih i ekonomskih ucjena i 
korupcije (“usluga za uslugu"), prijetnje i slično, ovisno o značaju 
odluke koju treba donijeti ili spriječiti, i ličnosti i organa o kojima ovisi 
donošenje odluke. 

Da bi osigurale trajnost, sigurnost i učinkovitost djelovanja svojih 
lobija, neke grupe formiraju posebne fondove za lobiranje. 

Prema interesima koje zastupaju, lobiji dobivaju i različite 
nazive- npr. medicinski , vojni, nuklearni, poljoprivredni, naftni itd. 

Cesto se oko moćnih i uglednih organizacija i parlamenata 
najmoćnijih država formiraju nacionalni lobiji, koji rade za interese 
svoje matične države, nacije ili etničke grupe (npr. hrvatski lobby u SAD- 
u, hrvatski lobby u UN-u, mađarski lobby u EU). 

U svakoj državi mogu djelovati lobiji federalnih jedinica ili 

regionalni lobiji , koji najčešće djeluju u političkom i administrativnom 
centru države _( grad u kojem je koncentrirana zakonodavna i izvršna 
vlast države ) da bi promicali interese svoje regije (npr. dalmatinski ili 
slavonski lobby u Zagrebu tj. Hrvatskoj, škotski lobby u Londonu tj, 
Velikoj Britaniji). 
Lobiranje i drugi oblici grupnih pritisaka u izrazitom su porastu 
posljednjih godina. Nije riječ samo o kvantitativnom porastu, već i o 
promjenama u njihovoj strukturi i djelovanju. Dok su ranije te grupe, u 
pravilu, predstavljale široke asocijacije različitih interesa (razni savezi), 
one se danas sve više diferenciraju u grupe posebnih interesa. 


POLITIČKE INSTITUCIJE 
(Nositelji političkih aktivnosti) 


DRUŠTVA 


(Legitimni nositelji političke vlasti ) (Nositelji političkih 
aktivnosti u društvu) 


DRŽAVE 


1. Zakonodavna vlast- (najviša vlast, Političke stranke - spona 
su između društva 
donosi zakone) parlamenti, kongresi i države; 
skupštine, sabori. Interesne skupine (i grupe 
za pritisak ) 
2. Izvršna vlast - (provodi zakone) Društveni pokreti 
- - vlada (predsjednik i ministri) Javnost (tj. pojedinci ) 


- predsjednik države 

- državna uprava 

- lokalna uprava i samouprava 
- (policija i vojska) 

3. Sudbena vlast - sudovi 


9, Izbori 


Slobodni višestranački izbori temeljni su politički proces modernog 
demokratskog poretka. 
Izborima se postavlja legitimno političko vodstvo neke države. Oni 
su način prenošenja suverenosti naroda na izabrano predstavničko 
tijelo tj. parlament čime se tvori sustav predstavničke vladavine. 


9.1. MODERNO IZBORNO PRAVO 


Izbori počivaju na izbornim pravima ljudi, a danas imamo moderno 
izborno pravo koje je opće, jednako, tajno i izravno. 


Opće - znači da svi državljani (neovisno o spolu, rasi, naciji, vjeri, 
obrazovanju, klasi i dr.), 

imaju pravo birati i biti birani. Ipak, izborno pravo podrazumijeva 

određenu starost, državljanstvo, stalno boravište, građansku 

časnost i mentalnu sposobnost. 
Jednako - znači jednaku težinu glasova svih državljana (jedan čovjek = 
jedan glas); ono 

isključuje dodatno pravo glasa nekih skupina. 
Tajno - znači da odluka birača ostaje nepoznata drugima, time se jamči 
slobodno izražavanje 
volje svakog birača. Na biralištima postoje paravani kojima 

se osigurava 

tajnost glasovanja i kutije u koje se ubacuju nepotpisani 
listići . 
Izravno - znači da birači neposredno određuju svoje političke 
predstavnike. 


Moderno izborno pravo ne jamči samo po sebi slobodne demokratske 

izbore, oni počivaju na dvije pretpostavke: 

1. Mogućnost izbora - znači da birač može birati između više ponuda 
(stvarno višestranačje); 

2. Sloboda biranja - znači da se birač može slobodno odlučiti za jednu 

od više ponuda, = dakle bez prisile, pritisaka i sličnog. 

Obje pretpostavke moraju se pravno zajamčiti, što obično sadrži izborni 

zakon. 


9.2. IZBORNI SUSTAVI 


Izbori se provode u skladu sa stanovitim izbornim sustavom. 

Izborni sustav je skup pravila o pretvaranju glasova u predstavničke 
mandate (tj. stolice ili mjesta u parlamentu). 

Dva su temeljna izborna sustava: većinski i razmjerni: 


Većinski izborni sustav 


A. Sustav apsolutne većine (50% +1) - izabran je onaj kandidat ili 
stranka koja je dobila 
natpolovičnu većinu glasova. Najčešće se koristi kod izbora 
predsjednika ili kad se 
izabire osoba za jednu funkciju. Vrlo često se dešava da nitko ne 
dobiva većinu, pa 
da bi se zadobila većina izbori se odvijaju u dva ili tri izborna kruga. 
U drugi krug 
idu dva kandidata sa najvećim brojem glasova. 
B. Sustav relativne većine - pobjeđuje onaj kandidat ili stranka koja je 
dobila najveći broj 
glasova. 
Ovaj sustav pretpostavlja formiranje izbornih jedinica ili okruga 
na cijelom teritoriju na 
kojem se održavaju izbori. Iz svake izborne jedinice birači izabiru isti 
broj predstavnika, 
najčešće jednog,koji je dobio najveći broj glasova u određenoj izbornoj 
jedinici (to može 
biti i manje od 50% - najčešće i jest). 

Prednosti ovog sustava: 

- bolja je povezanost zastupnika i njihovih birača, jer su svi iz 
istog područja (izborne 
jedinice), 

- omogućeno je formiranje stabilne vlade, jer najčešće jedna 
stranka dobije apsolutnu većinu u parlamentu i može formirati 
jednostranačku vladu. Posljedica ovoga je 
efikasnije upravljanje političkom zajednicom. 


Nedostaci su slijedeći: 

- velike stranke (koje dobiju velik broj glasova) mogu osvojiti 
nerazmjerno velik broj zastupničkih mjesta - npr. jedna stranka 
može u većini izbornih jedinica dobiti najviše glasova (npr. oko _ 35%) 
što znači da njezini kandidati iz tih izb. jedinica idu u parlament; na 
takav način može dobiti mnogo veći postotak mjesta u parlamentu 
nego što je dobila glasova (npr. oko 75%). Dakle, struktura parlamenta 
nije vjeran odraz raspoloženja birača, jer stranka za koju je glasalo oko 
35% birača,zato što je to relativno najjača stranka, može na ovaj način 
dobiti i oko 80% mjesta u parlamentu. 

- iz istog razloga, male stranke ostaju izvan parlamenta - npr. 
stranka koja stalno dobiva nedovoljan broj glasova da bi bila prva u 
nekoj izbornoj jedinici neće imati zastupnika u parlamentu. Tako da 
se može desiti da stranka po svim izbornim jedinicama dobije oko 
30% glasova, ali nigdje nije prva, i ostane bez zastupnika u 
parlamentu. 


Razmjerni (proporcionalni) izborni sustav 


Ovaj izborni sustav provodi se na način da birači glasuju za 

stranačke izborne liste (a ne za kandidate). U skladu s udjelom u 
glasovima birača politička stranka dobiva određeni broj mandata u 
parlamentu ( npr. 30% glasova = 30% zastupničkih mjesta). Nakon što 
se glasovi pretvore u mjesta (mandate) u parlamentu, svaka stranka 
“šalje“ u parlament određeni broj kandidata, počevši od prvog. Dakle, 
rang ljestvica je bitna na stranačkoj listi; ako je stranka dobila 10 mjesta 
u parlementu, prvih deset kandidata sa liste ide u parlament. 
Predviđa se i tzv. parlamentarni prag: da bi ušla u parlament stranka 
mora dobiti određeni minimalni postotak glasova - 3% ili, češće, 5% 
glasova. Time se želi spriječiti da u parlament uđe pretjerano mnogo 
stranaka tj. i one sasvim marginalne koje nemaju nikakav utjecaj kod 
javnosti. 


Prednosti ovog sustava: 

- vjernije oslikava odnos snaga među strankama tj. jačinu stranaka u 
biračkom tijelu. 
Struktura parlamenta je vjeran odraz raspoloženja birača. 

- imalim strankama je omogućen ulazak u parlament (ali moraju 
prijeći perlamentarni 


prag). 

Nedostaci ovog sustava: 
- budući da na ovaj način u parlament ulazi najmanje nekoliko 


stranaka, može doći do 

poteškoća u tvorbi čvrste parlamentarne većine (relativno složna 
većina u perlamentu koja je nužna da bi se donosile odluke), pa je 
često nužno formiranje koalicija (privremeno udruživanje 
stranaka) da bi se formirala vlada. Rezultat je često nestabilna 
vlada, jer takve koalicijske vlade nerijetko nastaju pod pritiskom, 
samo zato da bi do vlade uopće došlo. Naravno ima slučajeva gdje su 
ovi nedostaci uspješno prevaziđeni, pa imamo dugotrajnu i stabilnu 
koalicijsku vladu. 


Većinski izborni sustav postoji npr. u Velikoj Britaniji i SAD-u, i on 
vremenom stvara sustav dvostranačja (Vel. Brit. - laburisti i 
konzervativci, SAD - demokrati i republikanci). 

Razmjerni izborni sustav prisutan je npr. u Italiji, Austriji, Njemačkoj, 
i njemu odgovara stvarno višestranačje. Na vlasti su uglavnom 
koalicijske vlade. 


Kombinirani izborni sustav 


To je mješavina većinskog i razmjernog izbornog sustava, i moguć je u 
raznim varijantama. 
Prilikom parlamentarnih izbora, za jedan dio parlamenta zastupnici se 
biraju većinskim sustavom, a za drugi razmjernim izbornim sustavom. 


10. Država - temeljna institucija političke vlasti 


Država je sustav formalnih političkih institucija koje su 
uspostavile relativno stabilnu vlast na određenom teritoriju, a 
podržava ih pravni sustav i zakoni s isključivim pravom na 
legitimnu uporabu sile u obliku vojske i policije. 


Država je, u današnjem smislu, moderna tvorevina i prvi put se 
uspostavlja u 18.st. jasnim razdvajanjem društva i formalnog aparata 
njegove regulacije. 


Država je trajna politička organizacija ljudi na određenom području. 
Svoju samostalnost i politički subjektivitet država ispunjava na temelju 
sljedećih zahtjeva: 

- daima određeno područje - teritorij; 

- dana tom teritoriju ima naseljeno stalno stanovništvo; 

- da ima suverenu vlast, što znači da na svom području ima vrhovnu 
pravnu vlast, tj. da je ta vlast nezavisna od svake druge vlasti izvan 
njezina teritorija; 

- da je međunarodno priznata i uključena u međunarodne odnose s 
drugim državama. 

Uoči građanskih revolucija javlja se ideja o podjeli vlasti u državi. 
Da koncentracija moći i vlasti ne bi vodila njezinoj zlouporabi (kao 
što je moguće u apsolutnim monarhijama koje su prethodile 
modernoj državi), vlast se dijeli na tri relativno odvojene vlasti: 
zakonodavnu, izvršnu i sudbenu. 


Zakonodavna vlast ( legislativa ) je ona koja donosi ustav i zakone, 
kojima se uređuju (reguliraju) odnosi u državi. Naziv zakonodavnog tijela 
razlikuje se od države do države - parlament, skupština, kongres ili 
skupština. Ipak, uglavnom svi za predstavničko tijelo koriste pojam 
parlament. 

Nositelji zakonodavne vlasti jesu politički predstavnici naroda koji su 
izabrani na općim izborima na određeno vrijeme - koliko im traje mandat 
političkog predstavnika. 

Predstavničko tijelo građana koje ima zakonodavnu vlast nositelj je 
narodnog suvereniteta. 

Njegova vlast je najviša vlast u državi i obvezujuća je za sve. Parlament 
imenuje i nadzire rad nositelja izvršne vlasti - svagdje vladu, a negdje i 
predsjednika države. 


Izvršna vlast ( egzekutiva ) je ona koja na temelju ustavnih ovlasti 

provodi zakone te u skladu s njima uređuje društvene odnose na 

način da svi poslovi koji se tiču svakodnevnog života građana budu 
uređeni tako da se zadovolje i ispune glavni interesi i ciljevi politike 

(školstvo, zdravstvo, gospodarstvo, socijalna politika itd..) 

Izvršnu vlast čine vlada i predsjednik države, koji su odgovorni 

parlamentu. 

- Vlada se sastoji od ministara pojedinih društveno važnih resora i 
stručnjaka za pojedina pitanja društvenog života. Na čelu vlade je 
predsjednik vlade ( premijer ili prvi ministar ) koji sastavlja vladu 
(negdje sa predsjednikom države) i odgovoran je za njezin rad. Vlade 
imaju različit broj ministara i ostalih članova vlade, ovisno o 
potrebama i propisima pojedinih država. Ipak, većina država u okviru 
svojih vlada ima slijedeća ministarstva i ministre: gospodarstva, 
prosvjete, unutarnjih poslova, obrane, financija, vanjskih poslova, 
kulture. 

- Predsjednik države državni je poglavar koji obavlja funkcije nositelja 
vlasti na temelju ustava i predstavlja zemlju u inozemstvu. Može biti 
biran na neposrednim izborima ili ga može birati parlament. Dužnosti i 
ovlasti predsjednika određene su ustavom svake države. U nekim 
državama predsjednik ima veće (predsjednički sustav - SAD i 
Francuska), a u nekim manje ovlasti (čisti parlamentarni sustav - 
Italija i Austrija). Predsjednik se bira na određeni vremenski rok - 
mandat (najčešće na četiri ili pet godina). 


Sudbena vlast ( pravosuđe ) u državi provodi i primjenjuje zakone u 
sporovima među pojedincima, organizacijama, među pojedincima i 
organizacijama, te pojedincima i državom. 

Sudbena vlast u državi djeluje na nekoliko razina. Najviša razina je 
vrhovni sud koji osigurava jedinstvenu primjenu zakona i ravnopravnost 
građana, brojni su sudovi nižeg ranga prema mjesnoj i stvarnoj 
nadležnosti i specijalizirani sudovi (npr. trgovački, vojni, itd.) 

Osim sudstva, postoje i drugi organi koji sudjeluju u obavljanju sudske 
funkcije - tužilaštvo, pravobranilaštvo i odvjetništvo; oni zajedno sa 
sudstvom čine pravosuđe. 

Osim rješavanja sporova, sudovi u nekim državama obavljaju i neke 
sporedne zadatke. U Hrvatskoj, na primjer, vode registar poduzeća, 
ovjeravaju i pohranjuju različite dokumente. 

U modernim državama nezamislivo je da iste osobe donose i provode 
zakone, kao što je bilo u predmodernim društvima. Danas, parlament 
donosi zakone, a sudovi ih provode. Jedna osoba ne može biti 
istovremeno član zakonodavne i sudbene (a i izvršne) vlasti. 

Činjenica da različite osobe i različiti organi donose i primjenjuju 
zakone nije dovoljno jamstvo da se oni neće zloupotrijebiti. Jednako 
postupanje u bitno sličnim slučajevima i jednaku primjenu zakona na sve 
može osigurati samo nezavisno sudstvo (nezavisno od ostalih grana 
vlasti i svih ostalih utjecaja). Zato se sucima dodjeljuje poseban, zaštićen 
položaj u odnosu prema drugim organima vlasti. Zato se suci ne mogu po 
volji imenovati, razrješavati niti smjenjivati s funkcije; njihova je funkcija 
najčešće trajna i dobro plaćena. 


Suvremene demokratske države strogo razdvajaju te tri vlasti u državi. 
Njihova međusobna neovisnost glavno je jamstvo autonomije i slobode 
pojedinca u demokratskoj državi. Nosioci državne vlasti su izborni i 
politički odgovorni za svoj rad. U svom djelovanju vezani su pravnim 
pravilima; organizacija vlasti definirana je ustavom, a ostali zakoni i 
pravni akti moraju biti sa njim usklađeni. Podjela vlasti podrazumijeva da 
nitko ne može istovremeno biti na funkciji u dvije grane vlasti, jedna 
isključuje druge. 


Poslovi koje obavlja svaka država: 

- obrana državnog teritorija (vojska); 

- održavanje odnosa sa susjednim i ostalim državama (vanjski poslovi); 

- određivanje prava i obveza stanovnika svojeg područja i prisila na 
poštivanje takvog poretka (zakonodavstvo, policija); 

- rješavanje pojedinačnih sporova i određivanje kazni za nepoštivanje 
pravni pravila (pravosuđe); 

- sakupljanje sredstava za obavljanje navedenih zadataka i plaćanje 
onih koji ih izvršavaju (financije - državni proračun); 

- niz općekorisnih poslova - tzv. javne službe - briga oko obrazovanja, 
zdravstva, prometa, energetike, informacijskih sustava, socijalne 
skrbi i mnogih drugih. 


Državnu vlast i dominaciju kao metodu rješavanja interesnih sukoba u 
društvu u razvijenim zemljama sve više potiskuje uloga države kao 
koordinatora javnih službi, regulatora gospodarskog sustava i drugih 
sustava, te uloga nosioca socijalne odgovornosti za životni minimum 
(socijalna država). 


11. Ustav - temeljni pravno - politički akt države 


34 


Ustav je temeljni i najviši akt jedne države kojim se uspostavlja 
pravni i politički poredak i s kojim moraju biti usklađeni svi 
postupci i akti javne vlasti i građana. Ustav je izraz suverenosti 
naroda koji donošenjem ustava odlučuje o ustrojstvu političkog života i 
poretka zemlje. 

U suverenim (samostalnim, nezavisnim) državama ustav je obično 
pisani dokument usvojen po posebnom postupku koji je složeniji od 
postupka donošenja zakona, zato i jest na vrhu hijerarhije pravnih normi, 
najviši pravno- politički dokument. 

Sadržaj ustavne materije jest: 

- < politička organizacija države, 

- < položaj i uzajamni odnosi najviših organa vlasti, 

- ovlaštenja i način donošenja zakona i drugih propisa, 

- ustrojstvo političkih institucija koje omogućuju politički život, 
- prava, slobode i dužnosti građana. 


Razlikujemo ustav u formalnom i materijalnom smislu. 
U formalnom smislu, ustav je jedinstveni pisani dokument s najvišom 
pravnom snagom, juridička (pravna) osnova za pozitivno zakonodavstvo. 
U materijalnom smislu, ustav je skup propisa kojima se utvrđuje 
osnova društveno-političkog uređenja zemlje, državna organizacija, 
odnosi i djelatnosti najviših organa vlasti, te status i prava građana. 

Ustav u formalnom smislu obuhvaća u pravilu i ustav u materijalnom 
smislu, mada se ponekad ne podudaraju u potpunosti. Naime, većina 
pisanih ustava relativno su kratki i zahtijevaju dopune u važnim 
pojedinostima putem posebnih zakona (ustavni zakoni i amandmani). 
Osim toga i politička praksa unosi običaje koji nisu sadržani u pisanim 
pravnim aktima, a sastavni su dio ustava u materijalnom smislu. 

Ima država koje nemaju ustav u formalnom smislu, kao jedinstveni 
pisani dokument, ali postoji ustav u materijalnom smislu. Primjer je Velika 
Britanija u kojoj se ne pravi razlika između ustava i običnih zakona. Ustav 
je dio običajnih zakona koji imaju dugu tradiciju i nitko ih ne dovodi u 
pitanje. U takvoj državi najviši organi vlasti, političke institucije, 
društveni i politički sistem postaje i funkcionira na osnovi formalnih 
propisa sa snagom zakona ili na osnovi propisa sankcioniranih običajem. 
Zato možemo govoriti i o običajnim ustavnim propisima. 


Po obliku državnog uređenja države mogu biti unitarne ili složene. 
Unitarne države su nedjeljive cjeline u kojima je najviša državna 
(politička) vlast centralizirana i nedjeljiva, primjenjuje se jedinstven 
zakonodavni sustav na cijelom državnom prostoru - znači, imaju jedan 
jedinstveni ustav. Primjeri: Italija, Francuska, Hrvatska itd. 


Složene države su one koje su sastavljene od više država članica 
( zemalja, kantona, republika, pokrajina i sl.), od kojih svaka ima svoje 
organe političke vlasti, svoj ustav, svoje sudstvo, svoja zakonodavna i 
upravna tijela. Složene države pojavljuju se kao federativne i 
konfederativne. Federativni ili savezni ustav propisuje načelne norme 
zajedničke za sve građane federacije ili konfederacije, utvrđuje odnose 
federacije (ili konfederacije) i posebnih jedinica, određuje podjelu 
nadležnosti među njima i normira unutrašnju organizaciju federacije. 
Ustavi federalnih jedinica (članica složene države) moraju biti u skladu s 

federativnim ili saveznim ustavom. Primjeri: Sjedinjene Američke Države, 
Rusija, Svicarska, Njemačka itd. 


Već su Heleni pravili razliku između osnovnog ustavnog zakona i 
običajnog zakona, mada su oni jednaki po svojoj snazi i vrijednosti. 

Termin ustav u modernom smislu riječi pojavljuje se prvi puta u 
francuskoj “Deklaraciji o pravima" 1789.godine. Ta koncepcija 
ustavnosti odgovarala je novostvorenim klasnim odnosima kao rezultat 
klasne borbe građanske klase (buržoazije) protiv feudalnih 
privilegija i kraljevskog apsolutizma. 

Prve ustavne konstitucionalne akte, koji su zakonski izražavali 
borbu građanstva protiv apsolutizma provela je engleska buržoazija 
zbog zaštite od apsolutističke samovolje, najvažniji je Bill of Rights 
( 1689. god. ). 

Američka “Deklaracija nezavisnosti“ (1776.) i francuska “Deklaracija o 
pravima" (1789.) proklamirale su pobjedu buržoasko- demokratskih 
načela. 

Prvi pisani ustavi nastali su u 18. stoljeću kao rezultat uspjele borbe 

građanstva protiv samovolje vladara, povezani su s nastankom građanske 
države koja je zamišljena kao pravna država kojom vladaju od naroda 
izabrani zastupnici (parlamenti). Nova vladajuća klasa htjela je imati 
političko-pravnu osnovu za sve ostale pravne propise u državi, pa 
građanske skupštine prihvaćaju ustave kao temeljna načela političkog 
života u državi. 
Prvi pisani ustav nastao je na američkom kontinentu, u državi Virginiji 
1776. godine, a zatim je donesen savezni ustav Sjedinjenih Američkih 
Država 1787.godine. Specifičnost je tog ustava što je nastao kao rezultat 
revolucionarnog rata za nezavisnost američkog naroda protiv Engleske i 
zaoštrene klasne borbe poslije završetka rata (1775.-1783.). 

U Europi je prvi bio francuski Ustav ograničene monarhije iz 
1791.godine, koji je donijela Ustavotvorna skupština. Francuska 
Deklaracija prava čovjeka i građanina iz 1789. izjednačava primjenu 
diobe vlasti, uz garancije sloboda i prava, sa samim pojmom ustava. 
Najtemeljitije je načelo diobe vlasti razrađeno američkim Ustavom iz 
1787.god., čime je postavljen temelj razvitku sustava “kočnica i 
ravnoteža" na svim razinama i u svim institucijama organizacije vlasti. 
Samo suprotstavljanje ambicije ambiciji omogućit će djelotvornost 
ustavnih ograničenja; jedino vlast može ograničavati drugu vlast. 

U periodu učvršćivanja građanskog društva i kapitalističkih odnosa 
donosi se većina ustava, od 1800.-1880.godine doneseno je više od 300 
pisanih ustava. 


12. Parlament - najviše zakonodavno tijelo 
vlasti u državi 


Parlament je u najširem smislu predstavničko tijelo koje 
donošenjem zakona, te izborom i nadzorom nad nositeljima izvršne vlasti 
izražava suverenost naroda. 

U užem smislu, za razliku od kongresa i skupštine, parlament je 
predstavničko tijelo samo u zapadnoeuropskim sistemima organizacije 
vlasti, nastalim na engleskom uzoru. 


12.1. PARLAMENT VELIKE BRITANIJE 


Velika Britanija smatra se “majkom“ parlamentarizma i po uzoru na 

njezin parlament nastali su gotovo svi evropski parlamenti. 
Britanski parlament sastavljen je od Doma lordova (House of 
Lords) i Donjeg doma (House of Commons), i smatra se nositeljem 
ničim ograničene suverenosti, tako da svojim aktima može 
izmijeniti i sam ustav zemlje. 

Razvijao se postupno od početka 13.st. iz savjetodavnog tijela 
monarha (Veliki savjet), u uvjetima apsolutne monarhije . Naziv 
parlament sve se više koristi poslije ulaska u tijelo i biranih predstavnika. 
Usporedo jača vlast parlamenta na račun monarha. Poslije podjele 
parlamenta na dva doma (sredina 14.st.) taj naziv je označavao oba doma. 
U donjem domu nalaze se predstavnici građanstva, niže i srednje klase 
seoskog plemstva. Dom lordova obuhvaća predstavnike visokog plemstva 
i visokog svećenstva. Parlament postaje protuža kraljevskoj vlasti, što je 
rezultiralo uređenjem nazvanim ograničena monarhija ( vlast monarha 
je ograničena vlašću parlamenta), koja se vremenom preobražava u 
parlamentarnu monarhiju (parlament ima svu zakonodavnu vlast, a 
monarh je samo državni poglavar bez stvarne vlasti) - od početka 
18.stoljeća. 

Glavne upravne poslove obavlja kabinet (vlada) kao nositelj izvršne 
vlasti, na čijem je čelu prvi ministar, a oni djeluju pod uvjetom da im je 
Donji dom izglasao povjerenje. Prevlast Donjeg doma uspostavlja se 
postepeno, jer su u njemu predstavnici klase koja ima glavnu ekonomsku 
moć. Kako raste ekonomska moć građanske klase u odnosu na plemstvo, 
tako raste i njezina politička moć, tj. utjecaj u Parlamentu. Nakon 
1911.god. Dom lordova gubi gotovo svu moć i utjecaj, mada članove 
imenuje monarh doživotno ili nasljedno. 

U Velikoj Britaniji se zakoni koje donosi parlament smatraju 
značajnijim od nepisanog ustava. Odluke se donose većinski u Donjem 
domu, ali u stvarnosti disciplinirana većina samo potvrđuje odluke prvog 
ministra. Zbog dvostranačja i većinskog izbornog sustava u Velikoj 
Britaniji uvijek jedna stranka ima apsolutnu većinu u Parlamentu, koja 
formira jednostranački kabinet. Zbog postojanja stranačke stege 
(stranačka disciplina) zastupnici automatizmom samo potvrđuju odluke 
kabineta. Ovakvo je ponašanje prisutno u velikoj većini parlamenata. 

U drugim državama parlament je podređen ustavu koji definira 
djelovanje, ovlasti, obaveze i zadatke parlamenta. 


12.2. AMERIČKI USTAVNI MODEL 


U Sjedinjenim Američkim Državama vlast se dijeli na tri ravnopravne 
“grane" vlasti, od kojih svaka djeluje u svojoj domeni. 

Predstavnički dom 
1. - zakonodavna vlast - K&ngres 
Senat 


2. - izvršna vlast - Predsjednik (nema vlade u europskom značenju) 
imenuje državnog tajnika koji je na čelu kabineta i direktno mu je 
podređen i odgovoran. 


3. - sudbena vlast - Vrhovni sud je najviši po rangu 


Kongres donosi zakone, Predsjednik vodi brigu da se oni vjerno 
izvršavaju i ima relativno velike ovlasti, a Vrhovni sud daje pravorijek 
kada se pojavi sumnja u pogledu konkretnog zakona. Sud također 
nadzire poštivanje ustava i intervenira kada ga bilo tko, uključujući i 
Kongres, po njegovu mišljenju krši. Članovi legislative (zakonodavne 
vlasti) ne mogu biti članovi egzekutive (izvršne vlasti), kao ni pravosuđa 
(sudbene vlasti). 

Kongres se, zbog federativnog uređenja države sastoji od dva doma: 
Predstavničkog doma i Senata. 

Dioba vlasti u američkom ustavu ne iscrpljuje se postojanjem triju 
vlasti, već je provedena u gotovo svim detaljima razdiobe nadležnosti, 
tvoreći sistem “kočnica i ravnoteža“ tako da se suprotstavljanjem 
nositelja pojedinih funkcija spriječava prevlast bilo kojeg od njih. To 
izražava i izborna osnova najviših organa federacije: u Predstavničkom 
domu zastupljeni su građani koji biraju po jednog kongresmena u svakoj 
od 435 izbornih jedinica. U Senatu su po dva senatora iz svake države- 
članice federacije. Kongresmeni se biraju na dvije godine; senatori na 
šest godina , ali svake dvije godine bira trećina od njih. Budući da 
predsjednika SAD-a u suštini biraju neposredno građani na četiri godine, 
vidi se kako su tvorci američkog ustava i na taj način nastojali osigurati 
međusobnu neovisnost najviših organa vlasti. 


12.3.OSNOVNE FUNKCIJE PARLAMENTA 


Uglavnom svi parlamenti imaju nekoliko obaveznih funkcija: 

- odobravanje državnog proračuna (budžeta - plan prihoda i 
rashoda države u kalendarskoj godini) i nadzor nad njim, - 
vlada predlaže parlamentu nacrt proračuna koji mora sadržati izvore 
“punjenja“ proračuna i raspodjelu tog novca na sve korisnike 
proračuna; 

- donošenje ustava i zakona, i kontrola njihova izvršavanja; 

- formuliranje temeljnih pravaca politike koju provode izvršni 
organi vlasti; 

- izbor nositelja izvršne vlasti - vlade, a negdje i predsjednika 
države,te opći nadzor i ostvarivanje odgovornosti nositelja izvršne 
vlasti. 


Ključna funkcija parlamenta je kontrola izvršne vlasti, njezino 
naglašavanje karakterizira uspješan parlament. 

U zakonodavstvu zbiljska uloga parlamenta ne dolazi do izražaja onako 
kako to propisuju ustavi, zakone pripremaju izvršni organi koji ih samo 
provode kroz parlament (automatizam). Tamo gdje se, kao kod nas, 
inzistira na uređivanju svih odnosa zakonima, oni se često izglasavaju, a 

da se zastupnici uopće nisu upoznali s njihovim sadržajem. Zbog toga sve 
suvremene države putem tzv. delegiranog zakonodavstva povjeravaju 
regulatorne funkcije izvršnim organima, pridržavajući si pravo nadzora. 
Dvodomni parlamentarni sustav smatra se nužnim u složenim 
državama (federacije i konfederacije), ali ga primjenjuju i unitarne. U 
Francuskoj, Italiji i drugim europskim parlamentarnim državama pored 
neposredno izabranog predstavništva postoji i Senat, koji se često bira 
posredno (biraju ga posebna biračka tijela ili se za izbor zahtijeva veća 
životna dob), i u pravilu na duži rok nego predstavnički dom. To se 
obrazlaže nužnošću osiguranja stabilnosti i kontinuiteta politike 
parlamenta, te kočenjem naglih i nepromišljenih odluka. Hrvatska je 
imala dvodomni sustav od 1990. do 2001., kada je ukinut Zupanijski dom 
Sabora, pa tada postaje jednodomni parlament Hrvatski sabor. 
U situaciji veoma podijeljenih političkih snaga i postojanja velikog broja 
političkih stranaka, a naročito onda kada veliku snagu u parlamentu 
imaju nedemokratske snage, javlja se problem nestabilnosti vlade koji 
može ugroziti i samo postojanje parlamentarizma. 
Zbog toga su neke zemlje nastojale , pomicanjem težišta vlasti iz 
parlamenta, racionalizirati sistem i smanjiti opasnost blokiranja 
djelovanja državnih institucija ograničavajući odlučujuću ulogu 
parlamenta, uz očuvanje njegove nadzorne i izborne funkcije. 


13.Parlamentarizam 


Parlamentarizam u širem smislu predstavlja sustav 
predstavničke vladavine u kojoj se suverenost naroda izražava na općim, 
slobodnim i višestranačkim izborima. 

U užem smislu to je sustav parlamentarne vlade kao oblika 
organizacije vlasti u kojem izvršna vlast politički odgovara pred 
parlamentom; karakterističan je prvenstveno za evropske liberalne 
demokracije. 


Parlamentarizam u širem smislu poklapa se s pojmom 
predstavničke liberalne demokracije, dakle, to su svi suvremeni 
demokratski poreci. 

Među njima razlikujemo tri tipa vladavine: 
1. “Čisti" parlamentarni tip vladavine ( parlamentarizam u 
užem smislu) 

2. Predsjednički politički sustav 

3.  Polupredsjednički sustav vladavine 
4. —Skupštinski sustav 


Koncepcija predstavničke vladavine (parlamentarizam u širem 
smislu) polazi od spoznaje da građani jesu temelj i izvorište vlasti 
(narodna suverenost), ali je nemoguće da neposredno donose političke 
odluke. Suprotnost mu je poredak direktne demokracije. 

Zbog toga se narodna suverenost vrši izborom predstavnika koji u ime 
građana u općem interesu vrše funkcije vlasti i njihovim periodičnim 
podvrgavanjem provjeri putem ponovnih izbora. Interesi ljudi su po 
prirodi stvari različiti, pa predstavnička vladavina nužno podrazumijeva 
slobodu udruživanja u političke stranke i druge oblike interesnog 

okupljanja. Svrha je izborne utakmice među strankama - omogućiti javni 
dijalog o problemima političke zajednice i razborito organizirati 
sudjelovanje građana u donošenju političkih odluka. Budući da vršenje 
vlasti uključuje i mogućnost zloupotrebe, nositelje javnih funkcija je 
potrebno nadzirati. Vlada odgovara parlamentu i javnosti, koji je nadziru 
(odgovorna vlada). 

Teoretski svugdje vlada parlament; u stvarnosti on imenuje nositelje 
izvršne vlasti, te nadzire, verificira (potvrđuje, ovjerava) i usmjerava 
njihovo postupanje. 


1. “Čisti“ parlamentarni tip vladavine (parlamentarizam u užem 
smislu) blaži je oblik primjene diobe vlasti; to je sustav poremećene 
ravnoteže u korist izvršne vlasti. Najvažnija mu je značajka politička 
odgovornost vlade pred parlamentom. Vlada ostaje u funkciji dok 
uživa povjerenje većine zastupnika u parlamentu. Da bi provjerila stav 
biračkog tijela prema svojoj politici, vlada može raspustiti perlament 
(što na savjet vlade čini državni poglavar) i raspisati izbore za novi 
parlament. Državni poglavar nije politički odgovoran i ne može biti 
opozvan, ali upravo zato odluke donosi = jedino uz 
“premapotpis“(supotpis) nadležnog ministra, koji time preuzima 
odgovornost. Državni poglavar uglavnom ima proceduralne_i 
ceremonijalne ovlasti, a funkcija sa najviše političke moći je prvi 
ministar (predsjednik vlade, premijer). Formalno, parlament može 
izglasavanjem nepovjerenja opozvati vladu. U stvarnosti, međutim, 
vladu nije moguće srušiti dok je stranačka većina u parlamentu 
disciplinirana. Postoje dva oblika ovakvog parlamentarizma: a) 
dvostranački parlamentarizam - zbog izbornog sustava relativne 
većine pobjednička stranka dobiva apsolutnu većinu u parlamentu, a 
vlada je jednostranačka - Velika Britanija; b) većinski parlamentarizam 
- postoji više stranaka, česte su predizborne i parlamentarne koalicije, 
pa i takve vlade - Njemačka, Austrija, Italija, Spanjolska,Island, 
Finska, Grčka, Portugal td. 

Tipičan primjer ovog sustava je Velika Britanija, koja, uz islandski, ima 
najstariji parlament na svijetu 


2. Predsjednički politički sustav je sasvim drukčiji ustavni model 
vlasti. Predsjednik se bira na slobodnim izborima i odgovoran je 
politički. Naravno _ da je i ovdje predstavničko tijelo najviše 
zakonodavno tijelo, ali predsjednik ima najveće izvršne ovlast (isto kao 
i vlada u prethodnom sustavu), međutim ne može biti opozvan, osim 
ako prekrši ustav. To u stvari i nije oblik parlamentarizma, jer vlada ne 
proizlazi iz parlamentarne većine, već je sastavlja sam predsjednik 
države. Ovakav model vlasti primjenjuje se u SAD-u. 

Predsjednik SAD-a je samostalan i nezavisan, bira ga narod i nije 
odgovoran Kongresu (iako je u stvarnosti brojnim nitima povezan s 
njim), što je u skladu s načelom odvojenosti egzekutive i legislative 
(sustav “kočnica i ravnoteže"). Predsjednik je istodobno šef države i 
nositelj cjelokupne izvršne vlasti. On je ujedno i predsjednik vlade u 
evropskom značenju riječi, iako ustavno-pravno vlada formalno ne 
postoji; on je šef, a ne predsjedavajući u odnosu na kabinet (koji je 
savjetodavno tijelo predsjednika). Ni predsjednik ni kabinet (ni državni 
tajnik koji je na čelu kabineta) nisu odgovorni Kongresu;ali ga u skladu 
s načelom organizacijske i funkcionalne odvojenosti izvršne i 


40 


zakonodavne vlasti, ne mogu niti raspustiti. Čisti predsjednički sustav 
ne primjenjuje nijedna evropska država (Francuska je najbliža tome). 


3. Polupredsjednički sustav vladavine je takav oblik u kojem 
predsjednika države tj. državnog poglavara biraju neposredno birači, 
on i vlada dijele,i pravno i zbiljski, ustavne ovlasti, ali predsjednik 
države ima veće i olučujuće ovlasti, što ga čini i ustavno i politički 
moćnijim od vlade. Vlada je odgovorna i parlamentu i predsjedniku 
države, a proizlazi iz parlamentarne većine. Ovakav sustav primjenjuje 
se u Francuskoj, Rumunjskoj, Estoniji, Rusiji. 


4. Skupštinski sustav primjenjuje načelo jedinstva vlasti i u suštini nije 
uopće tip parlamentarizma.Sva su zakonodavna i izvršna ovlaštenja 
koncentrirana u najvišem organu vlasti, saveznoj skupštini 
(parlamentu). Svicarska je jedina zemlja koja je za oblik državne vlasti 
izabrala konventski ili skupštinski sustav. Budući da je ona i 
federativno uređena država, osnovni princip federalizma je vertikalna 
podjela vlasti. Savezna skupština sastoji se od dva ravnopravna doma: 
Nacionalnog vijeća i Vijeća kantona. Izvršna vlast u Švicarskoj je 
Savezno Vijeće sastavljeno od sedam članova koje bira Savezna 
skupština na četiri godine. Oni ne mogu biti istodobno i članovi 
Skupštine, koja svake godine naizmjenično bira po jednoga od njih za 
predsjednika Konfederacije (federacije) i predsjedavajućeg Saveznog 
vijeća (vlade). Pri sastavljanju Saveznog vijeća, Skupština vodi računa 
o kantonalnoj, jezičnoj, vjerskoj, regijskoj i stranačko-političkoj 
zastupljenosti. Savezno vijeće (vlada) obavlja izvršnu funkciju, ali ono 
nema svoj program već provodi volju Savezne skupštine. Švicarski 
politički sustav odlikuje se i kompleksnim federalizmom te primjenom 
oblika izravne i poluizravne demokracije (referendum i narodna 
inicijativa). 


Ravnoteža i utjecaj između vlade i parlamenta označavaju parlamentarni 
politički sistem, mada vidimo da većina poredaka ima sustav poremećene 
ravnoteže u korist izvršne vlasti (bilo vlade, bilo predsjednika). 


Potreba da se u složenim višestranačkim uvjetima formira vlada, koja 
uživa povjerenje većine zastupnika u parlamentu, rezultira čestim 
stvaranjem koalicija - najčešće su u sustavima sa razmjernim izbornim 
sustavom tj. tamo gdje nema dvostranačja. 


Koalicija izvorno znači grupu ljudi (zastupnika, političkih stranaka) koji 
se privremeno udružuju zbog postizanja nekih ograničenih zajedničkih 
ciljeva. Razlozi mogu biti: prije izbora da bi se dobio što veći broj glasova 
i da bi se pariralo nekoj jakoj stranci, ili poslije izbora u parlamentu da bi 
se formirala vlada (jer je potrebna volja apsolutne većine). Članovi 
koalicije labavije su povezani nego članovi istih stranaka, obično se 
sklapaju koalicijski sporazumi koji definiraju odnose političkih stranaka u 
koaliciji. Takvim sporazumom, uglavnom, stranke ne gube autonomiju. 

U kriznim situacijama znanost preporuča formiranje tzv. velike 
koalicije,tj. udruživanje stranke na vlasti i stranaka u oporbi. 

Parlamentarizam uvijek uključuje i postojanje oporbe (opozicije) koja 
predstavlja pojavu drukčijih ili suprotnih stavova ili pokreta u odnosu na 
vladajuće ili one koji formalno prevladavaju u vlasti. To mogu biti: 
političke stranke, interesne grupe- grupe za pritisak, socijalni pokreti, 
pojedinci- javne ličnosti i sredstva masovne komunikacije (masmediji). 

Glavne funkcije oporbe: 

- zastupa interese koje nedovoljno predstavlja stranka na vlasti; 

- daje informacije o reagiranju javnosti na politiku stranke na vlasti; 

- ukazuje na postojanje drugačijih pogleda u društvu; 

- pomaže razvoju demokracije jer predstavlja instrument preko kojeg 
javnost može utjecati na vlast; ona je spona između vlasti i javnosti; 

- kritikom i ukazivanjem na propuste stranke na vlasti, pomaže joj da 
sama sagleda svoje propuste. 


Negdje se stvara i “vlada u sjeni“ - oporbena vlada koju financira 
država, a ine mora; ona nema stvarne političke ovlasti, ali radi isti posao 
kao i prava vlada i time joj pomaže u radu. To je izraz političke mudrosti 
koja polazi od spoznaje da “svaka vlada može više naučiti iz kritike svojih 
protivnika, nego iz pohvala svojih laskavaca“(H. Laski.). 

Sudbina tzv. socijalističkih režima najbolje je pokazala kako gušenje i 
zabrana djelovanja oporbe vodi teškim promašajima,i u krajnjoj liniji - 
propasti režima. 


